
UCRAINA, ÎN PRAGUL HAOSULUI POLITIC ŞI ECONOMIC
Proteste fără sfârşit
Protestele declanșate în Ucraina după ce președintele Viktor Ianukovici a refuzat semnarea Acordului de Asociere cu U.E. s-au extins în vestul și centrul ţării, tinzând să ia forma unei revoluţii. Tot mai mulţi oameni se îndreaptă, din centrul şi vestul ţării, către Kiev. 

Manifestanții au preluat controlul asupra mai multor clădiri guvernamentale din cinci regiuni situate în vestul și centrul țării, câțiva ofițeri de poliție și-au dat demisia refuzând să participe la represaliile împotriva populației, mai mulți oficiali din provincie au fugit de teama furiei poporului, iar la Kiev a fost ocupat și sediul Ministerului Agriculturii - “vârful de lance” fiind organizația Spilna Sprava (Cauza comună). Cartierul general al protestatarilor a fost stabilit în casa Sindicatelor din Kiev, după ocuparea clădirii. Manifestanţii au spart geamurile cu pietre şi au aruncat sticle incendiare în interior, iar poliţiştii au răspuns cu gaze lacrimogene. La Kiev, mulţimea a luat cu asalt şi sediul Ministerului Energiei, dar a reuşit să păstreze controlul asupra ei doar câteva ore.

 Protestatarii au ocupat şi sediul Administraţiei Regionale din Cernăuţi. Preşedintele Consiliului Regional Cernăuţi, Mihail Găiniceru, a fost internat în spital după ce a fost lovit în cap de un demonstrant.
Opoziţia ucraineană i-a dat un ultimatum preşedintelui Viktor Ianukovici, în contextul în care unul dintre lideri, fostul boxer Vitali Klitciko, a luat în calcul amplificarea mişcărilor de protest. Discursul lui din piaţa centrală a capitalei Kiev, în faţa a zeci de mii de persoane, a fost însă mai degrabă reţinut

Vitali Klitciko a sugerat că va conduce de acum înainte protestele anti-guvernamentale. Aluzia a apărut în contextul în care demonstranţii au cerut, timp de câteva zile consecutiv, ca unul dintre reprezentanţii principali ai opoziţiei să asume această responsabilitate. Vitali Klitciko se bucură de o largă susţinere din partea protestatarilor.

Au început să circule zvonuri alarmiste. S-a afirmat că autorităţile ucrainene s-ar pregăti să instituie starea de urgenţă. Reprezentanţii administraţiei de la Kiev au dezminţit aceste afirmaţii. În acest context, parlamentarii de opoziţie au anunţat crearea unui parlament alternativ - Rada Populară - menit a pregăti schimbarea puterii politice. Cea mai importantă misiune anunţată a parlamentului alternativ ar urma să fie, însă, protejarea Pieţei Independenţei din Kiev de posibile asalturi ale poliţiei, a afirmat Vitali Klitciko. "Dacă preşedintele nu doreşte să facă niciun compromis, vom începe ofensiva. Nu există alternativă"
 a declarat fostul boxer. El le-a solicitat forţelor de ordine să întoară armele, asigurându-i pe cei care vor face acest lucru că "sunt în siguranţă".

Iulia Timoşenko, din închisoare, le-a solicitat poliţiştilor să treacă de partea protestatarilor. Într-o scrisoare deschisă, ea şi-a motivat solicitarea prin aceea că "mâinile lui Ianukovici sunt pătate de sângele eroilor ucraineni"
. 
Anatoli Hriţenko, fost parlamentar al partidului Batkivşcina şi fost ministru al Apărării, a lansat un apel către deţinătorii legali de arme – veterani, angajaţi ai firmelor de pază şi securitate şi alţii - să se alăture protestatarilor şi să patruleze pe străzile din jurul Pieţei Independenţei.

Statele Unite au transmis un mesaj ferm către Kiev. Washingtonul consideră că escaladarea violenţelor are drept cauză faptul că guvernul refuză să dialogheze serios cu opoziţia. Situaţia  este şi "o consecinţă a (...) legilor antidemocratice"
 a declarat o purtătoare de cuvânt a Departamentului de Stat.

Negocieri eşuate între autorităţi şi protestatari


Preşedintele Ianukovici le-a oferit liderilor opoziţiei posturi guvernamentale. Lui Arseni Iaţeniuk - de la partidul Batkivşcina, al fostului premier Iulia Timoşenko - i s-a propus să preia conducerea guvernului. Vitali Klicico - liderul formaţiunii Udar (Lovitura) - ar fi urmat să devină vicepremier. 

După deliberări destul de îndelungate oferta lui Viktor Ianukovici a fost respinsă. Este „un dar otrăvit menit să scindeze opoziţia” a declarat, ulterior, Vitali Kliciko. “Ianukovici a acceptat multe din cererile noastre”
 le-a spus Vitali Kliciko protestatarilor, după încheierea discuţiilor. Potrivit fostului boxer, preşedintele Ianukovici a acceptat eliberarea tuturor activiştilor închişi, declanşarea procesului de revenire la Constituţia din 2004 şi demisia Guvernului, dar în anumite condiţii.
Reprezentanţii Opoziţiei au insistat asupra celor trei cereri, fără de care protestatarii nu se vor retrage: anularea legislaţiei care limitează drepturile de exprimare şi asociere, organizarea alegerilor prezidenţiale anticipate şi parafarea Acordului de Asociere cu Uniunea Europeană. Viktor Ianukovici a afirmat că legislaţia respectivă nu va fi retrasă, dar va fi amendată. Vitali Kliciko şi ceilalţi reprezentanţi ai opoziţiei au revendicat  retragerea de la putere a „preşedintelui corupt şi decretarea de alegeri anticipate”
.
În legile care înăspreau pedepsele împotriva manifestanţilor au fost prevăzute sancțiuni de până la cinci ani de închisoare pentru persoanele care blochează clădirile publice și arestarea protestatarilor care poartă măști și căști, precum și pedepsirea persoanelor care defăimează autoritățile pe Internet. S-a prevăzut introducerea răspunderii administrative pentru instalarea neautorizată a scenelor și folosirea amplificatoarelor acustice. Totodată, a fost reintrodusă răspunderea penală pentru calomnie. Înăsprirea legislației în domeniu a fost considerată o îngrădire a dreptului de asociere și la liberă exprimare și a provocat noi ieșiri masive în stradă - aproximativ 200.000 de persoane protestând în stradă, zeci de oameni fiind răniți în timpul confruntărilor dintre forțele de poliție și manifestanți.
În urma amplificării protestelor, Parlamentul de la Kiev a decis cu largă majoritate amendarea controversatelor prevederi care limitau dreptul la demonstraţii. Opoziţia a acuzat preşedintele că vrea să instaleze dictatura. Amendarea legii a fost votată de 361 de parlamentari din totalul de 412 prezenţi. 
Viktor Ianukovici propune amnistia - Parlamentul votează
Parlamentul de la Kiev a aprobat amnistia propusă de preşedintele Viktor Ianukovici, cu condiţia ca protestatarii să se retragă din clădirile guvernamentale ocupate. Opoziţia a refuzat orice condiţii. 

Conform deciziei Parlamentului de la Kiev, demonstranţii reţinuţi pe parcursul manifestaţiilor ar fi urmat să fie amnistiaţi - dacă protestatarii se vor retrage din sediile diverselor instituţii ale statului pe care le-au ocupat. Legea amnistierii, votată de Legislativul ucrainian la sugestia preşedintelui Viktor Ianukovici, a avut în vedere eliberarea celor circa 100 de persoane arestate de la începutul mişcărilor de protest. O primă formă a legii condiţiona amnistierea de retragerea manifestanţilor din spaţiile publice pe care le-au ocupat din momentul în care autorităţile au decis să întrerupă procesul de asociere la Uniunea Europeană. Amândouă variantele au fost refuzate de opoziţia anti-guvernamentală. "Oamenii au ieşit în stradă pentru a schimba situaţia ţării"
 a precizat Viltali Klitciko.

Leonid Kravciuk, primul preşedinte al Ucrainei independente, a afirmat, în faţa Parlamentului de la Kiev, că în Ucraina există o revoltă de masă şi structuri paralele de putere. Fostul preşedinte s-a oferit să încerce, împreună cu succesorul său Leonid Kucima, să medieze un eventual plan de evitare a unui conflict generalizat şi să garanteze respectarea posibilelor înţelegeri.

Nu s-a pus foarte serios problema alegerilor anticipate, una dintre revendicările opoziţiei, pentru care demisia premierului Azarov şi retragerea unor legi controversate (printre care şi cea care interzicea manifestaţiile de protest) sunt considerate măsuri insuficiente. Nici rectificarea Constituţiei, în sensul echilibrării polilor de putere între instituţiile Preşedinţiei şi Parlamentului, nu a fost pusă în discuţie.

Demiteri şi demisii


Victor Ianukovici l-a demis pe șeful Administrației prezidențiale, Serghei Levocikin. Daria Chepak, purtător de cuvânt al şefului statului şi Andrei Ermolaev. director al Institutului Naţional pentru Studii Strategice şi-au prezentat demisia, relatează Interfax.

Premierul ucrainean Mykola Azarov a demisionat pe fondul amplelor manifestaţii antiguvernamentale. Demisia premierului a reprezentat cel mai important gest concesiv făcut opoziţiei. Mykola Azarov, în vârstă de 66 de ani, a declarat că, prin gestul său, doreşte să faciliteze găsirea unei soluţii de rezolvare a crizei în care se află Ucraina. "Conflictul ameninţă dezvoltarea economică a Ucrainei şi întreaga societate în ansamblu"
 a declarat fostul prim-ministru ucrainean. Demisia premierului a făcut parte din setul de solicitări minime înaintate, iniţial, preşedintelui Ianukovici de către opoziţie.

Fostul campion mondial la box şi lider al partidului de opoziţie Udar, Vitali Kliciko, a declarat la Kiev: "Poate că acum o lună ar fi fost suficientă demisia ministrului de Interne Vitali Zahartşenko. Cu săptămâni în urmă ar fi fost suficientă poate demisia întregului guvern. Acum însă, oamenii cer demisia preşedintelui Iuşcenko"
.

Pe de altă parte, Serviciile speciale ucrainene (SBU) anchetează asupra unei tentative de a pune mâna pe putere după ce au examinat servere confiscate de la partidul opozantei aflate în închisoare Iulia Timoșenko, a declarat un responsabil al SBU citat de agenția Interfax. "A fost deschisă (...) o anchetă privind tentativa de preluare a puterii (...) după examinarea calculatoarelor confiscate în decembrie 2013 în timpul unei percheziții la sediul partidului Batkivșcina din Kiev” a declarat Maxim Lenko, șef al departamentului de investigații SBU.  Astfel de acte sunt pasibile de o pedeapsă ce ajunge până la zece ani de închisoare. 
Examinarea materialului a arătat că acțiunile de protest ce au loc în Ucraina de la sfârșitul lunii noiembrie 2013 "au fost planificate", deopotrivă cu "recurgerea la forță împotriva manifestanților (...) pentru a submina autoritatea președintelui"
 a precizat maxim Lenko.

Opoziţia cere mediatori internaţionali şi se teme de intervenţia armatei


Vitali Kliciko şi Arseni Iaţeniuk, liderul grupului parlamentar al "Partidului Patriei", formaţiunea Iuliei Timoşenko, au cerut intervenţia unor mediatori internaţionali, în scopul rezolvării conflictului din Ucraina. Cei doi lideri ai opoziţiei ucrainene nu exclud “un proiect foarte probabil al puterii de a recurge la forță, inclusiv la implicarea armatei”
.

Temerile au apărut în urma unui apel lansat de reprezentanţi ai armatei, care i-au cerut “comandantului Suprem Viktor Ianukovici” să ia măsuri de urgenţă “pentru stabilizarea situaţiei din ţară”
 şi pentru instalarea unui nou guvern. În apel se sublinia că instabilitatea din Ucraina este de natură să ameninţe integritatea teritorială a statului.
La sfârşitul unei întrevederi cu Stefan Füle, comisarul european pentru Extindere, Arseni Iaţeniuk a subliniat că "fără mijlocirea partenerilor noştri din vest, criza politică va fi foarte greu de rezolvat"
. Stefan Füle s-a întâlnit şi cu preşedintele Viktor Ianukovici. 
Protestul "are o nouă dinamică" a apreciat Andreas Umland, expert politic în cadrul academiei Mohyla din Kiev: "Nu se mai orientează către schimbarea puterii ci pe modificarea întregii structuri a elitelor ţării"
. În aceste condiţii, violenţele fac parte din arsenalul combatanţilor, a subliniat Andreas Umland. La toate acestea se adaugă forţa sugestivă a imaginilor, Imaginile cu Vitali Klitciko albit complet după ce asupra sa a fost descărcat un instinctor au făcut ocolul Internetului.
Unele voci critică opoziţia pentru absenţa unui plan precis şi a unităţii liderilor. Expertul în Europa de Răsărit din cadrul Universităţii din Köln, Gerhard Simon punctează anumite rateuri ale adversarilor puterii: "Nu sunt în stare să le ofere sutelor de mii care vin săptămânal în Piaţa Independenţei o strategie realistă". Simplele "cereri de demisie nu sunt o soluţie aplicabilă"
 a concluzionat  Gerhard Simon.

În timp ce fostul ministru de Interne Iuri Luzenko le-a cerut conaţionalilor săi să recurgă la forţă pentru a îndepărta guvernanţii, o parte a opoziţiei face apel la adversarii puterii să nu comită acte violente, să susţină crearea unui Parlament alternativ şi organizarea alegerilor anticipate. Reprezentanţii opoziţiei susţin că o altă formă optimă de protest ar fi greva generală. Nu este primul apel la greva generală dar, până acum, reacţiile au fost lipsite de consistenţă. 

O soluţie de compromis pe tiparul polonez din 1989

Fără represalii, dar şi fără revendicări exagerate - aşa ar putea fi soluţionată, eventual, criza ucraineană, apreciază ministrul de Externe al Poloniei, Radek Sikorski, într-un comentariu preluat de Deutsche Welle. În urma discuţiei pe care a avut-o cu omologul său ucrainean, Leonid Kojara, Radek Sikorski a afirmat că este mai convins acum de "şansa unui dialog între putere şi opoziţie. Ucraina are neîntârziat nevoie de reforme, iar acestea nu pot fi implementate decât de un guvern stabil şi eficient". Radek Sikorski a salutat disponibilitatea semnalată de guvernul de la Kiev, de a dezbate chestiunea modificării Constituţiei, ceea ce ar putea echilibra raportul de forţe dintre Preşedinte şi Parlament.

Pe fondul unei apropiate întrevederi cu omologii săi german şi rus - Frank-Walter Steinmeier, respectiv Serghei Lavrov - ministrul de Externe al Poloniei a menţionat că va dori să afle "dacă Rusia consideră că evoluţiile din Ucraina sunt optime şi dacă nu crede că ar fi cazul ca această ţară să decidă singură asupra destinului ei".

Radek Sikorski a precizat că poziţia Varşoviei coincide cu cea a Berlinului, în privinţa Ucraina - Germania şi Polonia fiind ţările U.E. care se interesează cel mai intens de soarta statului aflat în criză. Alte ţări membre ale U.E. se pronunţă pentru adoptarea de sancţiuni la adresa Kievului, Varşovia şi Berlinul consideră că este prea devreme pentru adoptarea de sancţiuni împotriva Kievului.

Şeful diplomaţiei poloneze a apreciat că poate exista un scenariu pozitiv în Ucraina "Guvernul ar trebui să renunţe la represalii, iar opoziţia ar trebui să se gândească la faptul că unele lucruri, oricât ar părea ele de neimaginat, pot deveni, totuşi, realitate". Radek Sikorski întrevede şansa unui compromis între cele două tabere adverse şi face o paralelă cu evenimentele din Polonia anului 1989. "Oferta lansată de preşedintele Ianukovici pentru liderii opoziţiei, cărora le-a propus postul de premier, îmi aminteşte de situaţia de atunci din Polonia, când se vorbea de “preşedintele nostru şi premierul vostru”. Totul s-a terminat atunci cu bine".
Pe fondul unei apropiate întrevederi cu omologii săi german şi rus - Frank-Walter Steinmeier, respectiv Serghei Lavrov - ministrul de Externe al Poloniei a menţionat că va dori să afle "dacă Rusia consideră că evoluţiile din Ucraina sunt optime şi dacă nu crede că ar fi cazul ca această ţară să decidă singură asupra destinului ei".

Pe de altă parte, Rusia s-a declarat împotriva unui amestec extern în chestiunile interne ale Ucrainei. Este inacceptabil să ne amestecăm în treburile interne"
 a declarat Dmitri Peskov, purtător de cuvânt al preşedintelui Vladimir Putin.

Oferta U.E. şi oferta Rusiei pentru Ucraina - amândouă, condiţionate

Şeful diplomaţiei poloneze a precizat că Ucraina ar putea beneficia de îndată de oferta FMI, în valoare de câteva miliarde, dacă ar demara programul de reforme. Şi Bruxelles-ul este dispus să ofere sprijin macroeconomic. Există promisiuni şi din partea Băncii Centrale Europene, precum şi din partea Băncii Europene de Investiţii. Dacă ar semna acordul de asociere cu U.E., Ucraina ar deveni mai credibilă şi ar putea beneficia de credite mai avantajoase, a mai arătat Radek Sikorski.
Rusia va aștepta formarea noului guvern ucrainean pentru a-și onora obligațiile asumate față de Kiev prin acordurile semnate în 2013, care prevăd un împrumut pentru Ucraina de 15 miliarde de dolari, a declarat președintele rus Vladimir Putin. Vladimir Putin a dat asigurări că Rusia nu va revizui acordurile economice încheiate cu Ucraina, chiar dacă la putere în această țară va sosi opoziția pro-europeană.

„Aşteptăm formarea noului guvern ucrainean”
 a declarat Vladimir Putin în cadrul unei reuniuni de lucru RIA Novosti. La rândul său, Dmitri Medvedev a subliniat că acordurile încheiate cu Ucraina ar trebui îndeplinite doar după ce va fi cunoscut noul guvern de la Kiev și vor fi expuse „principiile” de lucru ale acestuia. „În ceea ce privește necesitatea de a îndeplini toate acordurile (cu Ucraina), noi trebuie să facem aceasta într-un mod inteligent, iar inteligent poate fi făcut doar după ce vom ști care va fi noul guvern, cine va lucra acolo și care vor fi principiile lor de lucru”
 a precizat premierul rus Dmitri Medvedev. 
Memento

În urma refuzului Kievului de a semna, la summit-ul european din noiembrie 2013 de la Vilnius, Acordul de asociere cu U.E., Rusia a decis să acorde Ucrainei un credit de 15 miliarde de dolari și să reducă prețul, la gazul livrat, cu o treime. În acest sens, au fost semnate acorduri, la Moscova, în prezența președinților Vladimir Putin și Viktor Ianukovici. 
Ucraina primeşte gaz ieftin din Rusia - preţul, renegociat trimestrial

Compania publică ucraineană Naftogaz se va limita deocamdată să achiziţioneze doar gaze din Rusia, dat fiind preţul mic al acestora. Naftogaz a convenit cu gigantul rus Gazprom asupra formulei de preţ la livrările de gaze ruseşti pe primul trimestru al anului, stabilit la 268,5 dolari mia de metri cubi, precizează agenţia de presă Interfax. Informaţia este confirmată şi de agenţia Unian de la Kiev. Preţul urmează să fie rediscutat la fiecare trei luni.
O declaraţie în acest sens a fost făcută de ministrul Energiei şi combustibilului din Ucraina, Eduard Staviţki. “Pornim de la costurile de achiziţie, aşa cum am procedat şi până acum” a spus acesta, într-o conferinţă de presă. Solicitat să precizeze dacă aceasta înseamnă că Ucraina va cumpăra gaze doar din Rusia, oficialul ucrainean a afirmat: “Pentru moment, da, pentru că sunt la preţul cel mai convenabil astăzi”
.
Memento
În 2012, Ucraina începuse să cumpere gaze naturale din Europa, în special via Polonia, conform unui acord cu RWE din Germania. La sfârşitul lunii martie 2013, Kievul a primit primul volum de gaze via Ungaria. De asemenea, Ucraina negociase un acord pe care urma să-l semneze cu Slovacia privind livrările de gaze în regim revers în scopul de a-şi reduce dependenţa de Gazprom şi de a face economii. Ulterior, la summit-ul Parteneriatului Estic de la Vilnius, autorităţile de la Kiev s-au răzgândit în privinţa parafării Acordului de asociere cu UE, preferând apropierea de Rusia şi de ţările CSI.  
Potrivit Ria Novosti, care preia opinia unor analişti, profitul Gazprom se va reduce considerabil în urma înţelegerii politice dintre guvernul de la Moscova şi cel de la Kiev care a avut ca efect importul ieftin de gaze ruseşti de către Ucraina. În noiembrie 2013, guvernul de la Kiev a respins condiţiile cerute de FMI în schimbul unui program de ajutor, care includeau şi preţuri mai mari la energie.
Situaţie economică dezastruoasă

Situaţia economică a Ucrainei este extrem de gravă. În prima parte a lunii decembrie 2013, Costul asigurării pentru neplata datoriilor Ucrainei (CDS-uri) a urcat la maximul ultimilor patru ani, după ce Rusia pusese sub semnul întrebării acordarea unei asistenţe financiare imediate pentru statul ucrainean, relatează Bloomberg. CDS-urile pentru obligaţiunile Ucrainei pe termen de cinci ani au crescut cu 0,21 puncte procentuale, la 11,19%, cel mai ridicat nivel atins după ianuarie 2010. Randamentul obligaţiunilor care ajung la maturitate în iunie 2014 a avansat cu 0,75 puncte procentuale, la 19,15%.
La Kiev, în timp ce confruntările dintre demonstranţii anti-guvernamentali şi forţele de ordine continuau, dobânda overnight la care se împrumută băncile a atins cel mai ridicat nivel. "Sunt suprins că preţul obligaţiunilor nu a scăzut mai mult, având în vedere gravitatea situaţiei. Va fi dificil pentru Ianukovici să îşi asigure fie banii ruseşti, fie un ajutor din partea UE sau a FMI"
 a declarat Tim Ash, economist şef pentru pieţe emergente la Standard Bank din Londra.

Ucraina are nevoie de împrumuturi de cel puţin 10 miliarde de dolari pentru a-şi îmbunătăţi balanţa de plăţi şi a evita riscul de a intra în incapacitate de plată. Rezervele valutare ale Ucrainei au scăzut cu peste 6 miliarde de dolari în 2013 - la 18,79 miliarde de dolari la începutul lunii decembrie 2013, în urma susţinerii monedei hrivnia de către Banca Centrală şi a plăţii unor datorii externe. Rezervele valutare ar putea coborî sub 18 miliarde de dolari, din cauza crizei politice şi a tensiunilor de pe piaţa monetară, apreciază un analist din Kiev, preluat de Bloomberg.
Moody's a coborât ratingul de credit al Ucrainei de la "Caa1" la "Caa2", cu perspectivă negativă, din cauza escaladării tensiunilor sociale şi politice din ţară, care generează riscul apariţiei unei crize administrative severe şi incertitudinii politice pe termen lung. Un alt factor care a influenţat decizia Moody's este creşterea puternică a cererii de valută, în special din partea populaţiei, având în vedere impactul crizei politice asupra monedei naţionale, se arată într-un comunicat al agenţiei de rating.
Ratingul Ucrainei este afectat, potrivit Moody's, şi de incertitudini legate de predictibilitatea sprijinului financiar extern din partea Rusiei. Perspectiva negativă atribuită ratingului este determinată de riscul persistent al unei crize de lichiditate în valută, chiar şi în cazul în care împrumutul de la Rusia urmează să fie distribuit conform planului. Astfel, Moody's consideră că este puţin probabil ca guvernul Ucrainei să aibă posibilitatea de a aborda în mod eficace problemele structurale ale economiei.

Rusia a distribuit în luna decembrie o primă tranşă, de 3 miliarde de dolari, din finanţarea externă de 15 miliarde de dolari oferită guvernului la un cupon de 5%, împreună cu o reducere a preţului la gaze, pentru a abandona semnarea unui tratat de asociere cu U.E. Moody's consideră că plata viitoarelor tranşe din partea Rusiei este incertă. Mărimea pachetului de finanţare este similară cu suma vizată de Ucraina în timpul negocierilor anterioare cu FMI, care ar fi fost condiţionate de flexibilizarea cursului de schimb valutar, liberalizarea preţului la gaze pentru populaţie şi consolidarea fiscală, precizează Moody's.

Instalaţii nucleare şi hidrocentrale, sub spectrul atentatelor


Serviciul de Securitate al Ucrainei a avertizat că sistemul energetic al ţării este în pericol, în urma intensificării ameninţărilor cu atentate impotriva hidrocentralelor şi a instalaţiilor nucleare, relateaza Itar-Tass. Într-un comunicat, Serviciul de Securitate al Ucrainei precizează că afectarea unor astfel de instalaţii ar putea avea consecinţe "imprevizibile şi deosebit de grave pentru populaţia Ucrainei şi a statelor vecine"
. 
Potrivit publicaţiei Argumenti i Fakti, Serviciul de Securitate al Ucrainei consideră ca situaţia tensionată din ţară se datorează unor anumite "grupări radicale", care comit acte ilegale.

Adjunctul şefului departamentului de contraspionaj, Ivan Visotki a declarat că, în ultima perioadă, s-a înregistrat o creştere a numărului de apeluri anonime referitoare la posibile atentate împotriva hidrocentralelor şi a instalaţiilor nucleare. El a subliniat că măsurile de securitate la instalaţiile nucleare au fost consolidate, iar Serviciul de Securitate al Ucrainei va face tot ce este necesar, în conformitate cu legislaţia ucraineană, pentru a preveni atacurile care vizează sistemul energetic al ţării. "Poporul, care până în ziua de astăzi suferă de pe urma consecinţelor catastrofei de la Cernobîl, trebuie să conştientizeze pericolul enorm al unor astfel de ameninţări şi să nu permită materializarea lor"
 a afirmat Ivan Visotki.
Plângere la CEDO, examinată prioritar


Curtea Europeană a Drepturilor Omului a hotărât să examineze în regim prioritar plângerile unui cetăţean ucrainean, care susţine că a fost victima unor abuzuri ale poliţiei în cadrul manifestaţiilor din Ucraina. Aşa cum prevede procedura, CEDO a solicitat Guvernului ucrainean "să-i pună la dispoziţie observaţiile sale în acest caz"
, potrivit unui comunicat.

Igor Sirenko s-a plâns că a fost lovit de poliţişti şi că a fost închis în mod ilegal. El afirmă că în timp ce participa la manifestaţiile desfăşurate în centrul Kievului, a fost bătut de unităţile speciale ale poliţiei în cursul unei acţiuni de dispersare a manifestanţilor. Ulterior ar fi fost plasat în detenţie, potrivit plângerii depuse la Curtea Europeană a Drepturilor Omului. Igor Sirenko scoate în evidenţă atât articolul Convenţiei Europene a Drepturilor Omului care interzice tratamentele inumane sau degradante, cât şi pe cele care garantează dreptul la libertate şi la securitate, la libertatea de reuniune şi de asociere, dar şi la un "recurs efectiv" în faţa justiţiei din ţara sa.
Admonestări externe
Presedintele francez François Hollande a apreciat după o întâlnire cu premierul polonez Donald Tusk, că situaţia din Ucraina este "gravă" şi necesită "mai multă vigilenţă". El a subliniat că "puterea ucraineană trebuie să înceteze(...) represiunile, deoarece manifestaţiile sunt, de fapt, paşnice"
. François Hollande a menţionat că acordul de asociere cu Uniunea Europeană este o propunere "valabilă" în continuare pentru Ucraina.

"Sarcina principală (…) despre care am vorbit (cu Hollande), este evitarea unui scenariu dramatic şi noi vedem că acest lucru este posibil" a declarat premierul polonez. "Trebuie să ajutăm Ucraina ca ea să poata lua decizii suverane şi ca aceste decizii să fie luate la Kiev"
 a adaugat Donald Tusk, cu referire la o posibilă ingerinţă a Rusiei.

Guvernul şi Congresul American manifestă preocupare faţă de Ucraina, o "ţară afectată de grave tulburări politice"
. Oficiali americani de cel mai înalt rang, inclusiv preşedintele Barack Obama, au reactionat faţă de criza ucraineană. Vicepresedintele Joe Biden i-a telefonat de două ori preşedintelui ucrainean Viktor Ianukovici. Vicepreşedintele american l-a avertizat pe Viktor Ianukovici, într-o conversaţie telefonică, că "decretarea stării de urgenţă sau adoptarea unei măsuri de securitate la fel de severă ar putea duce la agravarea situaţiei şi la scăderea şanselor de a găsi o soluţie paşnică"
 pentru criză, potrivit unui comunicat al Casei Albe.

În pofida "admonestărilor", Statele Unite sunt foarte reticente în a impune sancţiuni politice sau economice Ucrainei, limitându-se la declaraţii ferme. Astfel, secretarul de stat John Kerry a insistat asupra “susţinerii neclintite a Statelor Unite faţă de aspiraţiile europene democratice ale poporului ucrainean"
 după cum se precizează într-un comunicat al Departamentulului de Stat. 
Președintele Consiliului European a reamintit că U.E. “i-a oferit Ucrainei un acord de asociere” a cărui respingere a dus la declanșarea protestelor opoziției. Subliniind că oferta rămâne valabilă. Herman van Rompuy a precizat că oferta, care implică o serie de condiții nu este “împotriva intereselor marelui stat vecin de la est, cu care (Ucraina) împărtăşeşte istoria şi cultura”
. 
PREŞEDINŢIA U.E., PRELUATĂ DE GRECIA 
ÎNTR-UN AN PROBLEMATIC

Grecia preia preşedinţia semestrială a U.E., o provocare în plină epurare economică şi pe fondul alegerilor europene din mai 2014, care riscă să fie un moment de defulare în toată Uniunea Europeană, după şase ani de criză. Grecia îi succede Lituaniei la preşedinţia U.E. şi va fi urmată de Italia, în iulie. 
Anul 2014 va fi, previzibil, extrem de  agitat, existând temerea că ar putea marca revenirea în prim-plan a naţionaliştilor şi euroscepticilor din toate taberele, impulsionaţi de problemele sociale provocate de criză şi de politicile de austeritate. "Nu cred că această preşedinţie poate fi la fel de calmă precum celalalte" a apreciat Zsolt Darvas, economist la institutul Bruegel, la Bruxelles. "Va fi foarte dificil pentru Grecia, din cauza propriilor probleme (...) şi a presiunii exercitate asupra calendarului de alegerile pentru Parlamentul European"
.  

În Grecia, Syriza, partidul stângii radicale care vrea să obţină din partea creditorilor ţării (BCE, UE şi FMI) o "reducere semnificativă" a datoriei ţării - cu riscul de a şoca pieţele - se află pe primul loc, înaintea Noii Democraţii, formaţiunea premierului Antonis Samaras.  Partidul de extremă dreapta Zori Aurii se află pe locul trei, în pofida punerii sub acuzare a şase dintre cei 18 deputaţi ai săi (dintre care trei sunt încarceraţi, inclusiv fondatorul partidului, Nikos Michaloliakos), după asasinarea de către militanţi ai formaţiunii a unui muzician antifascist, în septembrie 2013. În acest context tensionat de planul de asanare a finanţelor publice impus de troică (BCE-UE-FMI), grecii vor merge la urne şi pentru alegerile municipale, la 18 şi 25 mai.
Grecia se află în continuare în criză. Nivelul şomajului a ajuns la 27%, taxele cresc. Cheltuielile publice scad, iar datoria publică a Greciei rămâne la niveluri astronomice – aproximativ 175% din Produsul Intern Brut. Progresele sunt infime şi se produc într-un ritm extrem de lent, astfel încât situaţia continuă să semene cu o "catastrofă umanitară", după cum s-a exprimat parlamentarul Konstantinos Karagkounis.

Troica - o prezenţă constantă

Creditorii Greciei au convenit să acorde autorităţilor de la Atena 50 de milioane de euro pentru susţinerea preşedinţiei Uniunii Europene. Suma, spun experţii, este extrem de mică. "Grecii trebuie să se descurce cu un buget care este cu 40% mai mic decât cel actual" a declarat Jorgo Chatzimarkakis, parlamentar liberal german de origine greacă. "Grecii sunt însă deja obişnuiţi să facă economie, astfel încât vrem să cheltuim o sumă mai mică decât cea care ne-a fost alocată. Preşedinţia va fi austeră"
 a spus la rândul său ministrul grec al Afacerilor Europene, Dimitris Kourkoulas. Reuniunile nu vor avea loc pe insule, ci la Atena. Un constructor de automobile va furniza gratuit maşini şi nu vor fi "nici cravate, nici eşarfe" oferite delegaţiilor, cu atât mai puţin "agende şi pixuri", a avertizat Dimitris Kourkoulas.

Grecii consideră că îngrijorările cu privire la o performanţă slabă a ţării lor la conducerea U.E. sunt nefondate. “Să nu uităm: Belgia s-a luptat cu astfel de sentimente în timpul preşedinţiei sale din 2010. Ei nici măcar nu aveau un guvern atunci şi tot s-au descurcat bine. Criza lor nu a afectat Europa”
 a declarat eurodeputatul Sylvana Rapti.

Fosta clasă de mijloc din Grecia trăieşte din donaţii
În Grecia, familii cândva înstărite, considerate a face parte dintr-o solidă clasă de mijloc, au ajuns să trăiască din bunăvoinţa altora. La Atena, numeroşi oameni rămaşi fără serviciu, mănâncă doar ceea ce donează alţii. 

În eleganta suburbie Kifissia din Atena, locuiesc multe familii din clasa de mijloc, care în acest moment sunt afectate de şomaj. Toate aceste sunt, practic, dependente de ajutorul administraţiei, ajungând în această situaţie după ce amândoi soţi şi-au pierdut locurile de muncă.
Într-un alt cartier elegant, Psychikon, din nordul Atenei, discreţia este regula de aur. Primarul Pantelis Xyridakis a precizat că oamenii de aici nu şi-au imaginat vreodată că vor trăi un asemenea coşmar, motiv pentru care este extrem de ruşine să ceară ajutor. "Acum o lună şi jumătate am ridicat un chioşc, unde oricine doreşte poate să depună alimente. Acesta este amplasat chiar în faţa unui supermagazin, central. Distribuirea alimentelor se face, însă, în altă parte. Motivul este simplu. Cine donează, de regulă vrea să fie văzut când o face, inspirându-i şi pe alţii. În schimb, cei care trăiesc din aceste donaţii, vor discreţie"
 a menţionat primarul.

Înainte de izbucnirea crizei şi a impunerii măsurilor de austeritate, preţul de 10.000 de euro pentru un metru pătrat în cartierul Psychikon, nu era defel neobişnuit. Părea imposibil de crezut că va veni un moment în care autorităţile să le ofere ajutoare alimentare locuitorilor, pentru a nu muri de foame. În Psychikon, 120 de oameni s-au înscris pe listele de nevoiaşi şi primesc aceste ajutoare. O dată pe săptămână, fiecare dintre ei primeşte un pachet consistent cu alimente. Cu ocazia sărbătorilor, autorităţile le-au oferit oamenilor posibilitatea de a se bucura împreună.

Aproape jumătate dintre gospodăriile din Grecia supravieţuiesc din pensiile bătrânilor, tot mai mulţi parinţi fiind nevoiţi să-şi susţină copiii şomeri şi familiile acestora, potrivit unui studiu realizat de Institutul pentru Firme Mici şi Mijlocii al Confederaţiei Profesionale Elene. Şomajul în creştere şi scăderea veniturilor au determinat oamenii să reduca drastic cheltuielile, inclusiv pentru alimente, deseori în detrimentul calităţii, relatează publicaţia elenă Kathimerini. 

Potrivit institutului, pensiile reprezintă principala sursă de venit pentru 48,6% dintre gospodării, fapt alarmant având în vedere nivelul Produsului naţional brut şi sistemul de asigurări sociale. Salariile sunt principala sursă de venit pentru 35,9% dintre gospodării, iar profiturile firmelor pentru 10,3% dintre familii. 

Aproape 95% dintre gospodării au înregistrat o scădere medie a veniturilor de 39,5%, de la declanşarea crizei şi impunerea măsurilor de austeritate. În aceste condiţii, nu este surprinzător ca 34,8% dintre acestea amână plata taxelor, a contribuţiilor sociale, a facturilor la utilităţi şi a ratelor bancare. 

Tendinţa se va accentua, probabil, în 2014, în condiţiile în care 41,7% din 1.201 de familii participante la sondaj anticipează că nu îşi vor putea onora obligaţiile financiare pe parcursul anului 2014. În privinţa impozitelor, 44% dintre respondenţi au afirmat că nu vor putea să le platească - acest lucru având impact major asupra încasărilor bugetare. 

Mulţi greci sunt îngrijoraţi în legătură cu acumularea datoriilor către bănci. În proporţie de o treime, participanţii la studiu se tem ca le-ar putea fi confiscate casele. Potrivit sondajului, 63,7% dintre familii au redus cheltuielile pentru alimente, 78,4% cheltuielile pentru încălzire, 90,3% pentru îmbrăcăminte şi 88,8% pentru călătorii. Grecii au încercat să nu renunţe la cheltuielile pentru sănătate şi educaţie.
Jumătate dintre companiile din Grecia înregistrează întârzieri în plata salariilor, iar peste un milion de angajaţi sunt neplătiţi de cel puţin o luna, arată un studiu realizat de un institut al Confederaţiei Generale a Angajaţilor Eleni. "Fenomenul angajaţilor neplătiţi a început să se accelereze în toamna anului 2012. La început a fost o lună, apoi două, trei şi chiar până la un an" a declarat un oficial al Ministerului Muncii din Grecia, citat de cotidianul elen Kathimerini. 
De asemenea, au apărut informaţii despre companii care se înteleg cu angajaţii să-i plătească la fiecare trei luni, nu lunar. "Angajaţii neplătiţi sunt blocaţi într-o situaţie dificilă, deoarece nu au fost concediaţi şi nu pot primi ajutor de şomaj, dar nu sunt nici salariaţi, pentru că lucrează fără să fie plătiţi sau doar pentru o mică parte din ceea ce ar trebui sa primească"
 a spus oficialul elen.
Grecia se află în al şaselea an de recesiune, ca urmare a crizei globale şi măsurilor dure de austeritate impuse de creditorii internţionali în schimbul a două pachete de împrumuturi. Statul elen a fost nevoit să apeleze la ajutor extern de 240 de miliarde de euro pentru a evita intrarea în colaps, după ce a pierdut accesul pe piaţa financiară internaţională din cauza îndatorării foarte ridicate.

Comisia Europeană, FMI şi statul elen se aşteaptă ca economia să revină pe creştere în anul 2014, însă Organizaţia pentru Cooperare şi Dezvoltare Economică şi agenţia de rating Moody's au avertizat că recesiunea va continua şi anul 2014, însă cu o contracţie a PIB mai redusă.

Efect al austerităţii: rebranşările ilegale, un adevărat fenomen


Criza economică, politicile de austeritate şi şomajul ridicat au creat un nou fenomen în Grecia: rebranşările ilegale, la reţeaua de energie electrică, prin improvizaţii. Compania de furnizare consideră periculos acest fenomen, dar voci din societatea civilă îl apreciază ca fiind justificat. 

Cu 37 milioane de şomeri, reprezentând 27% din forţa de muncă, deconectarea de la electricitate a devenit obişnuită pentru multe familii din Grecia. Situaţia a facilitat apariţia unei reţele de electricieni care lucrează la negru, reconectându-i ilegal pe cei care nu îşi pot plăti datoriile către compania de furnizare, potrivit unui reportaj Bloomberg. 

Un muncitor metalurgist, acum şomer, locuieşte la bloc în Salonic, unde are grijă de mama sa bolnavă şi de soţia infirmă. A acumulat datorii de 2.700 euro către distribuitorul de electricitate HEDNO şi a fost debranşat de două ori in ultimii doi ani, după ce nu a reuşit să plătească rata lunară de 150 de euro negociată cu compania. S-a reconectat la reţea printr-o improvizaţie, preferând să rişte sancţiuni mai dure decât să stea pe întuneric. Numărul deconectărilor de la electricitate din cauza restanţelor a crescut în primele nouă luni ale anului trecut, în Grecia, cu 5,4% - respectiv, 257.000 - potrivit Autorităţii de reglementare în domeniul energiei.  
Operatorul reţelei de distribuţie, HEDNO, estimează că aproximativ 1 din 10 locuinţe vor fi reconectate fără autorizaţie în anul 2014. Practica se încadrează într-un fenomen mai amplu de rezistenţă socială, apărut în Grecia în contextul depresiunii economice, care a redus puternic veniturile populaţiei şi a împins în şomaj aproape o treime din forţa de muncă. 

Preţul energiei a crescut în Grecia cu 59% din 2007, în principal din cauza taxelor mai mari, aplicate după ce guvernul a încheiat două acorduri de finanţare externă cu Fondul Monetar Internaţional, Comisia Europeană şi Banca Centrală Europeană, pentru împrumuturi de 240 miliarde euro.  Anul trecut, venitul mediu al celor mai săraci 10% dintre greci a fost cu peste 50% mai mic decât în 2009 şi cu 37% sub pragul sărăciei, caculat la nivelul acelui an, a precizat, pentru Bloomberg, Manos Matsaganis, economist la Universitatea de Economie si Afaceri din Atena. Dintre şomeri, mai puţin de 19% beneficiază de asistenţă socială, in timp ce costul vieţii a crescut.

Grecia are aproximativ 7,4 milioane de consumatori de electricitate, inclusiv cei industriali. Aproximativ 60% dintre clienţii deconectaţi din cauza restanţelor sunt rebranşaţi, la un moment dat, potrivit Agenţiei naţionale de reglementare în domeniul energiei.
40% credite neperformante până la sfârşitul anului


Creditele neperformante ale băncilor elene vor creşte la 40% din sold până la sfârşitul anului 2014, potrivit unui studiu al Pricewaterhouse Coopers (PwC), bazat pe parametri folosiţi de fondul de investiţii BlackRock pentru o evaluare a sistemului bancar efectuată la cererea autorităţilor de la Atena.

Împrumuturile cu restanţe la plată mai mari de trei luni reprezentau 29,3% din sold la mijlocul anului 2013, potrivit celor mai recente date publicate de Banca Greciei. Stabilizarea creditelor neperformante este cea mai dificilă provocare pentru băncile elene în anul 2014 şi o condiţie-cheie pentru revenirea la normal a creditării în economia Greciei, potrivit cotidianului elen Kathimerini.
Oficiali din sectorul bancar estimează că împrumuturile neperformante reprezentau aproape 35% din total la sfârşitul lunii decembrie 2013, aşteptându-se ca tendinţa de creştere să se menţină pe parcursul anului 2014, fie şi într-un ritm mai lent. Instituţiile de credit elene au fost recapitalizate cu 28 de miliarde de euro de la Fondul Elen pentru Stabilitate Financiară. În urma procesului de recapitalizare, statul elen a preluat participaţii majoritare la toate cele patru bănci, în timp ce la Eurobank deţine şi controlul managementului.

Fondul de investiţii BlackRock va publica un raport, întocmit la cererea autorităţilor de la Atena, care va arăta dacă bancile elene au nevoie de capital suplimentar, în principal din cauza creditelor neperformante.

Grecia, avertizată să menţină politicile de austeritate
Aflat în vizită la Atena, şeful diplomaţiei germane, Frank-Walter Steinmeier, a apreciat succesele economice elene, dar a avertizat, în acelaşi timp, asupra menţinerii, de către Grecia, a politicilor de austeritate. 

Cu prilejul conferinţei de presă organizate la finele întrevederii avute de Frank-Walter Steinmeier cu omologul său elen, Evangelos Venizelos, ministrul german de Externe a precizat că "prima parte a drumului" parcurs deja de Grecia pe calea ieşirii din criza de proporţii "merită tot respectul". Totuşi, a adăugat el, ţara mai are o cale lungă de străbătut până la depăşirea crizei. "Sper foarte mult şi mă bazez pe actualul guvern, ca acesta să parcurgă drumul până la capăt"
 a declarat, fără echivoc, ministrul german de Externe.

Frank-Walter Steinmeier a respins ştirile potrivit cărora s-ar pregăti noi pachete de ajutoare pentru Grecia. Steinmeier nu recomandă, mai ales în situaţia în care Grecia a făcut progrese, să se discute despre noi ajutoare financiare destinate statului elen. Totuşi prezenţa sa la Atena s-a dorit a fi un semnal de susţinere. 

Pentru ministrul de Externe elen – în acelaşi timp, vicepremier al Greciei - Evangelos Venizelos, vizita lui Steinmeier a reprezentat o ocazie de a lăuda succesele economice ale ţării sale "mulţumită realizărilor şi sacrificiilor făcute de poporul grec"
. În context, s-a referit la surplusul bugetar primar (fără a lua în calcul plata dobânzilor pentru datoriile de stat), realizat de Atena.

Un surplus bugetar primar în 2014 ar însemna că pentru prima dată, după zece ani, statul elen încasează mai mult decât cheltuie. Atena se aşteaptă ca oficiul european de statistică, Eurostat, să confirme acest surplus bugetar primar de 2,5 miliarde de euro, ceea ce ar atrage după sine o reevaluare a condiţiilor de rambursare a ajutoarelor financiare primite de greci. Altfel spus, Grecia speră ca finanţatorii internaţionali să prelungească termenele de rambursare a creditelor.
Socialiştii eleni s-au aşteptat să primească sprjin în acest sens mai cu seamă din partea Berlinului, unde se află la guvernare de curând şi social-democraţii germani. Totuşi, la Atena, Frank-Walter Steinmeier s-a arătat foarte pragmatic. Nu doar surplusul bugetar reprezintă un criteriu dar, mai cu seamă, dovada unei politici de austeritate pe termen lung.

În repetate rânduri, şeful diplomaţiei germane a insistat guvernul de coaliţie conservator-socialist de la Atena să folosească perioada legislativă de până în 2016 pentru a impune reformele. Marea problemă este că, potrivit sondajelor, formaţiunea lui Evangelos Venizelos se mai bucură doar de o susţinere de 4% - 5% din partea populaţiei şi ar putea înregistra un rezultat catastrofal la alegerile europarlamentare din mai 2014. Cele mai multe voturi le-ar putea obţine forţele radicale de stânga SYRIZA, sub conducerea lui Alexis Tsipras, candidatul stângii europene la postul de preşedinte al Comisiei U.E. Liderul opoziţiei nu pierde ocazia să atace guvernul de la Atena. Astfel, el l-a calificat pe premierul elen Antonis Samaras drept elevul docil şi sârguincios al Angelei Merkel.
În pregătire, un nou acord de finanţare externă pentru Grecia?

Ministerul german de Finanţe pregăteşte terenul pentru un al treilea pachet de finanţare externă pentru Grecia, cu o valoare de 10-20 miliarde euro. Acesta ar urma să fie aprobat înaintea alegerilor din mai 2014 pentru Parlamentul European. Der Spiegel citează un document intern al Ministerului de Finanţe de la Berlin. Printre căile de acţiune descrise în document se numără o nouă restructurare ("haircut") a datoriei de stat a Greciei, care ar afecta, de această dată, în principal, creditorii din sectorul public. Mai este menţionată, alternativ, o linie suplimentară de finanţare cu resurse limitate, de la fondul de urgenţă al Uniunii Europene. Programul ar fi condiţionat de angajamente din partea guvernului de la Atena în zona reformelor structurale, precizează Der Spiegel.

Reprezentanţii ministerului german al Finanţelor au refuzat să confirme că se pregăteşte o nouă restructurare a datoriilor Greciei. "Nu a apărut nicio situaţie nouă"
 au susţinut aceştia. 
Grecia a încheiat în ultimii patru ani două acorduri de finanţare externă cu partenerii din zona euro şi FMI, în valoare totală de 240 miliarde euro. S-a angajat, în schimb, să procedeze la reducerea cheltuielilor publice şi la reforme structurale.
Încercare de a evita un nou bailout


Grecia, epicentrul crizei datoriilor de stat în urmă cu patru ani, va încerca, în anul 2014, să atragă finanţare de pe pieţe pentru a evita un nou bailout, încurajată de evoluţiile pozitive din Europa şi de scăderea costurilor de finanţare pentru statele de la periferia zonei euro. Ministrul elen de Finanţe, Iannis Stournaras, a afirmat că guvernul va reveni pe pieţele financiare în anul 2014 pentru a acoperi o parte din necesarul de finanţare, evitând, astfel, cel de al treilea pachet de bailout. Atena speră să emită obligaţiuni în a doua jumătate a anului 2014, după patru ani în care necesarul de finanţare a fost acoperit de tranşele de la UE şi FMI.

Pieţele financiare europene vor continua, în 2014, trendul ascendent din 2013 pe un val de încredere, creşterea în valoare a acţiunilor, obligaţiunilor şi a monedei euro facilitând revenirea pe pieţe a statelor din zona euro care au fost nevoite sa apeleze la pachete de bailout, transmite Bloomberg.
Irlanda a plasat obligaţiuni de 3,75 miliarde de euro într-o emisiune suprasubscrisă de peste trei ori, după ce a incheiat un program de trei ani convenit cu UE, FMI şi BCE. Portugalia, un alt "client" al FMI, vrea să atragă  finanţare de peste 2 miliarde euro din obligaţiuni, operaţiunea fiind suprasubscrisă de două ori înainte de închiderea ofertelor.

Băncile din Spania şi alte state de la "periferia" zonei euro se împrumută la costuri minime record, iar principalii indici ai burselor vest-europene au inchis la cel mai ridicat nivel din mai 2008, în timp ce moneda euro este aproape de maximul ultimilor patru ani faţă de dolar.

Revenirea Greciei pe pieţe ar avea semnificaţie simbolică, după patru ani de criză care a răsturnat guverne, a împins Europa în recesiune, cu şomaj de peste 12%, şi a generat discuţii aprinse despre destrămarea zonei euro.

Preşedintele BCE, Mario Draghi, a promis în toamna anului 2012 că va face orice este necesar pentru a asigura supravieţuirea monedei euro, punând capăt, astfel, speculaţiilor despre ruperea blocului monetar sau a Uniunii Europene. La sfârşitul anului 2011, costurile de finanţare ale statelor de la periferia zonei euro se apropiau de 10%. Criza a avut repercusiuni la nivel global: la New York, fondul de investiţii MF Global Holdings s-a prăbuşit după apariţia unor informaţii privind expunerea uriaşă pe datoriile ţărilor din zona euro.

Randamentul mediu al obligaţiunilor cu maturitatea la 10 ani emise de guvernul irlandez a atins pe piaţa secundară nivelul de 3,25%, cel mai redus din ultimii opt ani. Diferenţa dintre costul de finanţare al Irlandei şi cel al Germaniei a coborât, astfel, la 1,35 puncte procentuale, faţă de peste 11,5 puncte la jumătatea anului 2011. În cazul Portugaliei, randamentul de referinţă la 5 ani a scăzut la 3,91%, cel mai redus nivel din 2010.

În pofida aparentei reveniri a pieţelor financiare, economia europeană nu a depăşit, încă, momentul de criză. Economiştii anticipează ca Produsul Intern Brut al zonei euro va creşte în anul 2014 cu numai 1%, faţă de o rată de expansiune de 2,6% anticipată pentru Statele Unite. 
Totodata, şomajul se menţine la aproximativ 12%, faţă de puţin peste 7% în 2008. Moneda euro se tranzacţionează la 1,3603 dolari, după ce a atins pe 27 decembrie cel mai ridicat nivel din ultimii doi ani, de 1,3983 dolari.

.
Grecia, ameninţată de terorism

La câteva zile de la atacul armat asupra reşedinţei ambasadorului Germaniei la Atena, un cunoscut terorist grec a dispărut. Fugarul nu e de găsit. Se numeşte Christodoulos Xyros, este criminal notoriu şi unul dintre liderii celei mai periculoase organizaţii teroriste de pe teritoriul Greciei - "17 Noiembrie". Conform propriilor declaraţii, Xyros a fost implicat în mai multe atacuri, săvârşite în anii 1980 şi 1990. Printre victimele acestuia se numără industriaşul Dimitrios Angelopoulos, editorul conservator Nikos Momferatos, mai mulţi diplomaţi britanici şi americani şi poliţişti greci. De asemenea, numele lui Christodoulos Xyros figurează şi în dosarele atentatelor eşuate care i-au vizat pe fostul ministru socialist Giorgos Petsos şi pe fostul comisar european Ioannis Paleokrassas. Atribuit organizaţiei "17 Noiembrie" ar mai fi şi atacul asupra reşedinţei ambasadorului Germaniei, din anul 1999. 

După distrugerea grupării extremiste de stânga, Xyros a fost condamnat la închisoare pe viaţă, în 2003. În ultimul an şi jumătate, regimul de detenţie i-a fost schimbat pentru bună purtare. Lui Xyros i s-a permis să părăsească închisoarea, pe perioade scurte de timp, cu condiţia să se prezinte, zilnic, la cel mai apropiat post de poliţie. În vacanţa de Crăciun, Xyros a dispărut. Purtătorul de cuvânt al Guvernului elen, Simos Kedikoglou, a confirmat informaţia.

Conform experţilor juridici, hotărârea privind permisiunea dată lui Xyros de a părăsi închisoarea pe perioade scurte de timp nu poate fi atacată. Codul Penal elen nu face deosebire între terorişti şi persoanele condamnate pentru infracţiuni de altă natură. Coaliţia de la Atena şi-a propus să schimbe legea, a anunţat ministrul Justiţiei, Charalambos Athanassiou. Mai mult, Charalambos Athanassiou a promis că, în următoarele 100 de zile, va fi construită o închisoare de maximă securitate.
Avocatul lui Christodoulos Xyros priveşte relaxat dispariţia lui Xyros: "A fost decizia politică a deţinutului; o hotărâre în deplină conformitate cu acţiunile sale revoluţionare"
. La insistenţele jurnaliştilor, avocatul Ragoussis a recunoscut faptul că nu exclude ca Xyros să revină la vechea "ocupaţie". Într-o perioadă cu adânci tensiuni sociale, terorismul de stânga pare să câştige din nou teren în Grecia. Comentatorul politic Jannis Pretenderis susţine că toate indiciile duc către un viitor val de violenţe: "Xyros nu e un oarecare. Ştie multe despre plănuirea unui atac terorist şi despre explozibili"
. Se pare că deţinutul evadat intenţionează să antreneze noua generaţie de terorişti. Sunt oameni tineri, pe care Xyros însuşi i-a recrutat cu ani în urmă, explică Pretenderis.

Scandal de corupţie în domeniul creditării

În Grecia, un nou scandal de corupţie readuce în discuţie complicităţile dintre mediul economic şi politic. O bancă a acordat credite la mica înţelegere, după care a falimentat. A fost salvată cu 5 miliarde de euro. Amploarea scandalului este greu de analizat. Certe sunt doar concluziile Procuraturii din Atena, conform căreia, până în 2010, fostul director al instituţiei de creditare Hellenic Postbank, Angelos Filippidis, ar fi aprobat acordarea de credite mai multor companii cu bonitate îndoielnică. Astfel, bugetul de stat a fost prejudiciat cu peste 400 de milioane de euro. De asemenea, Filippidis este suspectat că ar fi primit mită pentru a da undă verde respectivelor credite şi că a depus banii în conturi bancare din străinătate.

În scandalul de la Postbank sunt implicate 39 de persoane. Doi foşti directori-adjuncţi ai instituţiei au fost deja arestaţi la Atena. Filippidis a fost la rândul său reţinut la Istanbul, ceea ce a alimentat suspiciunile conform cărora, acesta ar fi depus sume mari de bani în bănci din Turcia. În plus, procurorii eleni cred că fostul director ar avea conturi în Muntenegru şi Elveţia. "Alocarea de credite pentru companii, care a început în 2008, sub conducerea lui Filippidis, se afla în contradicţie cu practica Postbank, care până atunci avea statutul unei mici bănci de economii"
 a declarat analistul financiar Panagiotis Bousbourellis.

Modificarea modului de funcţionare a băncii nu este în sine ilegală. Banca Centrală din Grecia atrăgea însă atenţia, nu demult, că afacerile Postbank sunt extrem de riscante. Avertismentele au fost ignorate, ceea ce a dus instituţia financiară în pragul falimentului imediat după privatizare, fiind nevoie de alocarea a 5 miliarde de euro din fondul bancar special al Greciei pentru salvarea ei.

Faptul că şefa acestui fond, Anastassia Sakellariou, a ocupat până acum doi ani o funcţie de conducere la Postbank nu uşurează defel munca anchetatorilor. Ministrul elen de Finanţe, Jannis Stournaras, însă, o susţine subliniind încrederea lui absolută atât în justiţia din Grecia, cât şi în doamna Sakellariou.
O altă anchetă răsunătoare îl vizează pe Dimitris Kontominas, un important patron de presă şi preşedinte al unei companii de asigurări, considerat a fi unul dintre cei mai de succes oameni de afaceri din Grecia. Kontominas a devenit cunoscut cu precădere după ce, în 2008, a vândut grupului RTL din Germania posturile sale de televiziune, Alpha Media Group, pentru suma de 125,7 milioane de euro. În 2012, Kontominas şi-a recumpărat acţiunile de la RTL. Una din acuzaţiile principale care i se aduc omului de afaceri grec vizează înstrăinarea creditului obţinut, spune analistul Bousbourellis. "Kontominas este acuzat că a folosit creditul oferit de Postbank în scopuri personale, respectiv pentru a cumpăra o casă fiicei sale", este de părere economistul grec.

În timp ce Kontominas respinge vehement acuzaţiile, angajaţii săi au declarat că toate creditele contractate de acesta au fost plătite conform documentelor încheiate. Deşi nu există o dovadă incontestabilă de natură să probeze deturnarea creditelor de către Kontominas, procurorii presupun că aproape toţi clienţii importanţi ai Postbank au ascuns banii primiţi în conturi secrete sau i-au direcţionat către firme off-shore prin complicitate cu mediul politic.
Dimitris Tsiodras, jurnalist şi fost purtător de cuvânt al guvernului de la Atena, afirmă că încrengăturile dintre mediul economic şi clasa politică nu sunt un element de noutate în Grecia. "Să nu uităm că Postbank era o bancă de stat, a cărei conducere a fost decisă întotdeauna de partidul care s-a aflat la guvernare"
 spune fostul purtător de cuvânt al guvernului.
Opoziţia de stânga de la Atena, care se bucură de o mai mare popularitate decât conservatorii aflaţi la putere, folosesc scandalul Postbank în scop electoral. În context, şeful opoziţiei, Alexis Tsipras vorbeşte despre existenţa unui "triunghi al corupţiei", cu referire la bănci, partide politice şi marile companii din Grecia, care se susţin reciproc.

EFORTURI INTERNAŢIONALE PENTRU PACE ÎN SIRIA

Razboiul civil din Siria s-a internaţionalizat şi a devenit contagios. Guvernul sirian a intensificat atacurile, mai multe grupuri rebele islamiste au deschis focul din direcţii necunoscute, grupurile Al Qaida sunt tot mai active, fără să se poată înţelege cui îi sunt afiliate. În general, asistăm la un război total, unde este greu de realizat cine cu cine luptă - apreciază Project Syndicate.


Unicul lucru clar este faptul că au murit aproximativ 130.000 de oameni, iar alţii mor în continuare. În aceste condiţii, efectele contagiunii se adâncesc. Instabilitatea creşte şi se observă lesne contribuţia diverşilor factori externi, unii interesaţi în procesul de pace, alţii dimpotriva: Iran, Arabia Saudită, Qatar, Rusia, Statele Unite, Turcia, Franţa. Mai există şi alţi actori, adesea inobservabili.

Reuniune pentru problema siriană - iniţial, fără o parte a opoziţiei siriene

Iranul a fost oficial invitat iniţial să participe la conferinţa de pace Geneva 2, a declarat secretarul general al ONU, Ban Ki Moon, precizând că a primit asigurări din partea ministrului iranian de Externe că Teheranul va juca un rol constructiv în rezolvarea crizei din Siria.

Coaliţia Naţională Siriană a ameninţat cu retragerea din cadrul discuţiilor dacă invitaţia Iranului nu este revocată. Anuntul a fost făcut de reprezentantul coaliţiei, Ahmed Ramadan. "Este decizia oficială. Noi l-am prevenit pe emisarul internaţional pentru Siria, Lakhdar Brahimi, că dacă iranienii sunt invitaţi la conferinţă, noi nu vom participa"
 a precizat Ahmed Ramadan.

"Dacă Iranul nu declară că acceptă şi susţine public acordul de la Geneva I, invitaţia trebuie retrasă"
 a declarat purtătorul de cuvânt al Departatmentului de Stat al SUA, Jen Psaki, referindu-se la preocuparea Americii faţă de contribuţia Iranului la campania regimului Assad împotriva poporului sirian. "Poziţia noastră este fermă, iar Iranul a refuzat în repetate rânduri să accepte termenii Statelor Unite" a declarat un oficial american. "Nu înţelegem, astfel, cum ar putea primi o invitaţie"
.

Până acum, Teheranul nu a acceptat în totalitate rezoluţia finală a primei conferinţe de la Geneva, întrucât  Iranul crede că un guvern de tranziţie în Siria va exclude orice participare a preşedintelui Bashar al Assad la viitorul politic al ţării. Potrivit unui reprezentant al opoziţiei siriene, coaliţia este "surprinsă" de mutarea "ilogică" a secretarului general al ONU de a invita Iranul şi a declarat că acest lucru nu poate fi defel acceptat.

Principala grupare de opoziţie sprijinită de Occident urma să fie prezentă la discuţii - în schimb, grupurile puternice ale rebelilor islamişti au respins la început negocierile de pace de la Geneva.
Scopul unic al opoziţiei siriene în exil -  înlăturarea lui al-Assad

Liderul Coaliţiei Naţionale Siriene, Ahmed Jarba, a afirmat la Istanbul că Opoziţia va merge la conferinţa de pace Geneva 2 cu unic obiectiv să scape de preşedintele Bashar Al-Assad. "Negocierile Geneva 2 au ca unic scop să satisfacă cerinţele revoluţiei (...) şi, înainte de toate, să îi retragă călăului (Al-Assad) întreaga sa putere"
 a declarat Ahmed Jarba după votul Coaliţiei care a validat participarea sa la reuniunea de la Montreux. El a acuzat că Bashar Al-Assad şi guvernul acestuia practică "terorismul de stat", subliniind că regimul este responsabil de prezenţa pe teren a luptătorilor Statului Islamic în Irak şi Levant (EIIL), afiliat organizaţiei al Qaida.

Ahmed Jarba a avertizat că participarea la conferinţă, "un punct de cotitură" în conflict, nu înseamnă încheierea operaţiunilor de pe teren împotriva fortelor lui al-Assad, derulate de Opoziţie şi aripa sa armată - Armata Siriană Liberă "Vom purta o ramură de măslin şi arme până la victorie" a declarat el. Pe de altă parte, preşedintele Coaliţiei Naţionale Siriene a calificat violenţele din Siria, soldate cu aproximativ 130.000 de morţi în peste trei ani, drept "masacrul secolului". 

Invitaţia Iranului, retrasă
Secretarul general al ONU, Ban Ki Moon, a retras invitaţia adresată Iranului de a participa la conferinţa desfăşurată la Montreux şi consacrată situaţiei din Siria. Drept urmare, opoziţia siriană a comunicat că va lua parte la lucrări.   

Secretarul general al Naţiunilor Unite, Ban Ki Moon, a declarat în sprijinul deciziei sale de a reveni asupra invitaţiei trimise la Teheran că Iranul ezită să sprijine formarea unui guvern interimar în Siria, cu participarea opoziţiei. Un purtător de cuvânt al ONU a declarat că oficiali iranieni l-au asigurat pe Ban Ki Moon, în cadrul unor întâlniri şi discuţii telefonice, că sprijină bazele şi obiectivele conferinţei din Elveţia. Aceeaşi sursă a declarat că Ban Ki Moon este "profund dezamăgit" de schimbarea survenită în comunicatele oficiale ale Teheranului. "Pe fundalul faptului că Iranul s-a decis să se poziţioneze în afara bazelor convenite", Ban Ki Moon a decis că deschiderea conferinţei va avea loc în Elveţia, la Montreux, fără reprezentanţii acestei ţări. 

În reacţie, SUA au salutat decizia secretarului general ONU. O purtătoare de cuvânt a Departamentului de Stat de la Washington, a declarat că toate părţile pot acum să se concentreze asupra misiunii pe care o au - aceea de a pune capăt suferinţelor pe care le îndură poporul sirian şi a pune bazele schimbării politice care se impune de mai mulţi ani.
Iranul, absent - Iranul, prezent

După întreaga agitaţie în jurul invitaţiei adresate Iranului de către secretarul general al Naţiunilor Unite, Ban Ki Moon, retrasă 24 de ore mai târziu pentru a nu afecta sensibilităţile adversarilor regimului de la Damasc, iată că, până la urmă, neoficial, Teheranul a fost reprezentat la negocieri. Nimeni nu poate să interzică membrilor delegaţiei permanente a Iranului pe lângă instituţiile ONU de la Geneva să fie prezenţi pe coridoarele negocierilor. Oficial, prezenţa Iranului la masa consultărilor nu este posibilă câtă vreme regimul de la Teheran nu va accepta ce s-a dezbătut în runda Geneva I, precedenta tentativă de a apropia beligeranţii sirieni.
Preşedintele iranian Hassan Rohani s-a aflat în Elveţia, la Davos, unde a folosit oportunitatea oferită de dezbaterile Forumului Economic Mondial pentru a face auzită vocea Teheranului în subiectul Siria. Din punctul de vedere al liderului iranian, unica soluţie rămâne organizarea de alegeri libere şi democratice, fără vreun amestec extern. Aceasta, desigur, nu înseamnă doar susţinerea facţiunilor adverse guvernului de la Damasc, dar şi asistenţa militară şi politică pe care Moscova o dă regimului condus de Bashar al Assad.
Optimism moderat


În pofida retoricii războinice, părţile invitate la Geneva pentru negocieri vizând deblocarea crizei siriene au lăsat să se înţeleagă că, de fapt, există loc de dialog.  Negocierile, cred reprezentanţii opoziţiei siriene, vor fi lungi şi complicate. Dar, a apreciat Ahmed al-Jabra, şeful Alianţei Naţionale Siriene, "şi un drum de 1000 de kilometri începe cu un pas". Lakhdar Brahimi, secretarul general al Ligii Arabe, a purtat discuţii informale exploratorii cu reprezentanţii ambelor tabere, în căutarea elementelor comune în jurul cărora să poată fi construit fundamentul viitoarelor consultări. "Avem semnale că se poate discuta despre accesul la populaţia aflată în zone izolate, despre eliberarea prizonierilor şi chiar despre încetări locale ale focului"
 a precizat Lakhdar Brahimi. 

"Înainte de a dezbate viitorul politic al ţării, trebuie să convenim asupra unor întrebări practice"
 a apreciat, la rândul său, Haitham al Maleh, negociator din partea opoziţiei, pomenind despre aceleaşi subiecte invocate şi de emisarul Ligii Arabe. Singurul lucru pe care nu l-a aşteptat nimeni de la această rundă de negocieri a fost o înţelegere cu privire la formarea unui guvern de tranziţie. Un prim şi major impediment în acest sens ar fi condiţia cerută de ambele tabere de a avea drept de veto la numele propuse de partida adversă.
Al-Assad e inflexibil - opoziţia siriană e divizată
Preşedintele de la Damasc a comunicat că posibilitatea cooptării la guvernare a opoziţiei este exclusă. Într-un interviu pentru AFP, el a declarat că există "şanse bune" să candideze pentru un nou mandat la alegerile prezidenţiale programate să se desfăşoare în iunie 2014. Potrivit ţărilor occidentale, instalarea la Damasc a unui guvern interimar ar fi sinonimă cu retragerea de la putere a lui al-Assad. Această poziţie este, de altfel, împărtăşită şi de opoziţia din Siria.

Conferinţa Geneva 2, iniţiată de Rusia şi SUA, este privită până acum ca principal efort depus la scară internaţională pentru încheierea războiului civil din Siria şi rezolvarea politică a tuturor diferendelor. 
În pofida conferinţei de pace de la Montreux, în Siria nici nu poate fi vorba de linişte şi nu se întrezăreşte o soluţionare rapidă a conflictului. Interesele părţilor diferă prea mult. Cu şi fără conferinţa de pace pentru Siria, războiul civil continuă. Armata apără interesele conducerii de la Damasc. Opoziţia e divizată şi nu-i poate da lovitura decisivă preşedintelui Bashar al-Assad. Grupările rebele, peste 200 la număr, luptă contra armatei siriene, dar şi între ele. Prin urmare, victoria nu poate fi de partea nimănui.

Unii dintre insurgenţi consideră că participarea la reuniunea de la Montreux e o trădare. Pentru grupările apropiate organizaţiei al-Qaida, Frontul Al-Nusra şi ISIS (Statul Islamic din Irak şi Levant), care controlează părţi importante din nordul şi estul Siriei, conferinţa este privită, mai degrabă, ca un obstacol în intenţia lor de a transforma Siria într-un stat religios. 

Părţile implicate în conflict sunt dependente de sprijin extern. Este logic şi elementar că parteneri din afară au, la rândul lor, interese proprii. Rebelii primesc sprijin militar, financiar şi logistic din Arabia Saudită, Qatar şi alte ţări din Golf. De cealaltă parte a baricadei, Assad beneficiază de arme, bani şi credite de la ruşi şi iranieni. Dependenţa de sprijinul străinătăţii a părţilor aflate în conflict face imposibilă încheierea unui armistiţiu fără intervenţia statelor care le sprijină acţiunile.
Luptele de durată, conflictul din sânul opoziţiei siriene, încăpăţânarea lui al-Assad de a rămâne la putere şi dezacordurile uriaşe între actorii internaţionali nu puteau transforma conferinţa de la Montreux într-un succes memorabil. Totuşi, negocierile pot reprezenta un pas către identificarea unei soluţii politice pentru Siria. 
"Stat Islamic în Irak şi Levant" la graniţa Siriei
Luptători ai miliţiei "Stat Islamic în Irak şi Levant"  (ISIL), apropiată de al Qaida, au ocupat parţial oraşul irakian Falludja. Aceeaşi miliţie este tot mai prezentă şi în alte regiuni, deşi nu se bucură de sprijin din partea populaţiei. 

Extremişti au preluat controlul într-un oraş irakian important. Sute de luptători înarmaţi s-au adunat în centrul oraşului Falludja, purtând steagurile negre ale jihadului, pentru a proclama "statul islamic". Ulterior, s-au înregistrat ciocniri violente în Falludja şi la Ramadi, capitala provinciei. Falludja fusese deja în timpul ocupaţiei americane, începând din 2003, un bastion al rebelilor, unde s-au purtat lupte intense.

Judecând după denumire, miliţia "Stat Islamic în Irak şi Levant" îşi propune să preia puterea în întreaga regiune, inclusiv în Liban şi Palestina. Gruparea s-a format între anii 2006-2007, în faza în care rezistenţa irakienilor faţă de ocupantul american atinsese un punct culminant. Atunci, rezistenţa a fost înfrântă, printr-o colaborare a trupelor americane cu şefi ai minoritarilor suniţi din Irak, dar şi fiindcă majoritatea populaţiei nu o sprijinea.

În ultimii ani, însă, ISIL şi-a sporit puterea atât în Siria cât şi în Irak. În războiul civil sirian, ISIL a profitat de slăbirea grupării rebele moderate "Armata Liberă Siriană", (FSA), sprijinită temporar de SUA. Iar în Irak, ISIL a reuşit să se întărească în urma politicii de reprimare a suniţilor, promovată de premierul şiit de la Bagdad, Nuri al Maliki. Faptul că Maliki nu vrea o reconciliere cu suniţii încurajează toate grupările jihadiste din ţară.

ISIL nu se bucură nici acum de mare sprijin în rândul populaţiei, fiindcă brutalitatea luptătorilor săi îi sperie pe mulţi. Totuşi, există între timp regiuni importante siriene şi irakiene, în care luptătorii săi, bine instruiţi, bine înarmaţi, organizaţi, şi foarte motivaţi, au devenit principala forţă militară.

Nu faptul că ISIL a proclamat un stat islamist la graniţa siriano-irakiană ar putea constitui, în sine, un motiv de nelinişte. Oriunde deţine controlul, unde miliţia "Stat Islamic în Irak şi Levant" proclamă un califat şi numeşte un calif căruia îi încredinţează comanda trupelor. Sursa de nelinişte poate să apară doar în urma consolidării ISIL - ceea ce este posibil în condiţiile în care premeirul al Maliki nu-şi va revizui atitudinea faţă de suniţi. Întrucât 2014 este an electoral, guvernul irakian ar putea să recurgă la ajutorul suniţilor pentru a combate militanţii al-Qaida.
ONU a renunţat să facă bilanţul victimelor conflictului din Siria

Agentia Natiunilor Unite a încetat să mai modifice bilanţul victimelor războiului civil din Siria. ONU a confirmat că nu mai poate verifica sursele de informare din Siria - ultimul său bilanţ a fost la sfârşitul lunii iulie 2013, de peste 100.000. Rupert Colville, purtator de cuvant al comisarului ONU pentru drepturile omului, a afirmat că această situaţie este cauzată de faptul că organizaţia nu are nici acces pe teren, în Siria, nici capacitatea de a verifica sursele altora, scrie Hurriyet. "A fost, mereu, o cifră foarte greu de obţinut. A fost mereu la limită sub raportul acurateţii surselor. S-a ajuns la un punct în care am simţit că nu mai putem depăşi această limită. Aşa că, pentru moment, nu mai actualizăm aceste cifre"
.

Rupert Colville a mai afirmat că numărul morţilor estimat de ONU se bazează pe un efort exhaustiv de verificare a şase date diferite, furnizate de o serie de organizaţii non-guvernamentale din regiune. "În timp, numărul lor s-a diminuat. S-a ajuns la două, maximum trei - pur şi simplu, nu se mai putea continua aşa"
. Mai mult, ONU nu poate confirma bilanţul altei organizaţii - nici măcar cifrele Observatorului Sirian pentru Drepturile Omului, care a anunţat, în decembrie 2013, ca s-a trecut de 130.000 de morţi în Siria. 
Anul 2013 a fost cel mai sângeros de la începutul conflictului în Siria. Peste 73.000 de persoane au murit în cursul anului 2013, în Siria, a anunţat o organizaţie non-guvernamentală. Observatorul Sirian pentru Drepturile Omului a făcut public acest bilanţ şi a acuzat "comunitatea internaţională de complicitate la baia de sânge din Siria" întrucât „nu a luat măsuri serioase"
 pentru a pune punct acestui război.

Disperare: înfometaţii din Damasc au mâncat leul de la grădina zoologică 

Mai mulţi locuitori din capitala siriană, Damasc. au mâncat leul de la grădina zoologica, din cauza foametei care a lovit regiunea în urma războiului civil. O fotografie care îi înfăţişează în timp ce ciopârţesc animalul pentru a-l mânca arată cât de înfometaţi au ajuns să fie sirienii, relatează The Telegraph. Din primele informatii, leul provenea de la Gradina Zoologica Al-Qarya al-Shama.

Un astfel de incident este şocant, chiar în condiţiile în care clericii din suburbiile Damascului au emis, la jumătatea lunii octombrie 2013, o dispensă (fatwa) care le permite rezidenţilor să mănânce animale interzise, precum câini, pisici şi măgari, pentru a nu muri de foame. Livrarea de mancare sau alte ajutoare catre aceste zone a fost blocată. Liderii religioşi au afirmat că, dacă situaţia continuă să se deterioreze, cei rămaşi în viaţă vor fi nevoiţi să mănânce cadavre pentru a supravieţui
. BBC
„Bătălia va dura, probabil, până în vara anului 2014”
. Opinii analitice 
Now Lebanon a publicat un substanţial comentariu analitic - retrospectiv şi prospectiv - a cărui reproducere parţială scuteşte de orice comentariu. Peste 100.000 de oameni au fost ucişi în aproape trei ani de război civil cu arme convenţionale. Siria s-a transformat, de multă vreme, într-un război prin înlocuitor. Puterile regionale îşi folosesc influenţa pentru a controla fie părţi ale opoziţiei paramilitare, fie pentru a sprijini guvernul.

Lucrurile pe teren în Siria sunt foarte fluide şi extrem de greu precizabile. E un razboi al umbrelor, al aparenţelor. Există luptători străini radicali (...). Există şi sirieni care pretind că sunt extremişti doar pentru că aşa primesc finanţare şi pot continua să lupte. Există şi grupări criminale care urmăresc doar să obţină recompense din răpiri sau jafuri.

Conflictul între guvern şi opoziţie s-a transfromat într-un conflict religios, între suniti şi şiiţi, din cauza implicării Hezbollahului şi a Iranului de partea guvernului lui Bashar al Assad. Se discută despre o încercare a guvernului de a crea un culoar alawit între Damasc şi coasta Mediteranei. De altfel, una dintre bătaliile cele mai importante în Siria se dă, în acest moment, în munţii Qalamoun, la graniţa cu Libanul, unde trupele armatei siriene şi Hezbollahul încearcă să obţina controlul asupra autostrăzii care face legătura între Damasc, Homs şi coasta Mediteranei, locuită în mare parte de alawiţi loiali guvernului lui Assad.

Este o bătălie grea, care va dura, probabil, până în vara lui 2014, pentru că rebelii deţin poziţii importante în munţi, iar trupele guvernamentale nu sunt antrenate pentru un război în zona montană. Numărul refugiaţilor creşte pe zi ce trece, ţările vecine nu fac faţă fluxului de populaţie, organizaţiile internaţionale nu au destule fonduri pentru ajutoare umanitare, ţările donatoare nu îşi ţin promisiunile. Mai mult decât atât, a devenit foarte clar că o parte din Siria a fost complet distrusă şi că refugiaţii vor petrece cel puţin un deceniu departe de casă, în tabere de refugiaţi. Nivelul distrugerilor este foarte mare, iar comunitatea internaţională nu are încă un plan de relocare a refugiaţilor sirieni. Cu toate acestea, nimeni nu vorbeşte despre acest plan, deşi, evident, este nevoie de el. Turcia, Libanul, Iordania şi Irakul nu au cum să facă faţă problemei.

Nici o tabără a conflictului nu reuşeşte să aibă o victorie decisivă pentru că trupele guvernamentale (...) sunt răspândite pe tot teritoriul Siriei şi nu fac faţă numărului mare de grupări rebele. Pe de altă parte, opoziţia politică e incapabilă să controleze realitatea din teren şi grupările paramilitare care luptă împotriva armatei siriene şi Hezbollahului. Există sute de grupări rebele care sunt foarte greu de controlat, care fac şi desfac alianţe în fiecare zi şi care nu comunică totdeauna între ele.

Bătăliile dintre brigăzile al-Qaida, Armata Islamică şi ce a mai rămas din Armata pentru Eliberarea Siriei, pe de o parte, şi trupele guvernamentale aliate cu Hezbollahul şi alte grupări paramilitare, pe de altă parte, continuă. În zonele din nordul Siriei, unde majoritatea populaţiei este kurdă, localnicii au format propriile miliţii şi luptă atât împotriva trupelor guvernamentale cât şi împotriva brigăzilor al-Qaida în Irak. În câteva situaţii, a fost vorba şi despre bătălii între brigăzi ale Armatei pentru Eliberarea Siriei şi luptători ai al-Qaida în Irak. 

O altă grupare care a devenit foarte puternică după preluarea unui important depozit de arme de la Maeen, la 100 de kilometri nord de Damasc, este Frontul Al Nusra. Tehnic vorbind, Frontul Al Nusra este o grupare afiliată al-Qaida, dar rivală cu al-Qaida în Irak, cealaltă grupare afiliată reţelei condusă de Ayman al Zawahiri.

În ultimele şase luni, al-Qaida în Irak şi ISIS au inregistrat victorii în regiunile din nord. O vreme, Frontul al Nusra şi ISIS au luptat cot la cot. Însă, luptele pentru putere în interiorul al-Qaida au complicat lucrurile. 

În luna septembrie 2013, Zawahiri a luat decizia să retragă luptătorii ISIS din Siria şi să acrediteze Frontul Al Nusra drept singura grupare al-Qaida autorizată să lupte în Siria - informaţie confirmată de EFE.  Liderul ISIS, Abu Bakr al Baghdadi, a refuzat să se supună deciziei. Din acest motiv, foarte mulţi luptători din cele două grupări extremiste au fost derutaţi. 

Pe fondul disensiunilor din interiorul al-Qaida, a fost formată o nouă alianţă militară, Armata Islamică, la care au aderat şi brigăzi componenete ale Frontului Al Nusra, brigăzi ale Armatei pentru Eliberarea Siriei, dar şi alte grupări independente. Fondurile care finanţează antrenamentele şi achiziţionarea de armamament vin din Arabia Saudită. Din cauza tendinţei de radicalizare a opoziţiei paramilitare şi a faptului că liderii militari nu au o direcţie clară, ci schimbă taberele şi alianţele în funcţie de unde vin banii, Marea Britanie şi Statele Unite au decis să întrerupă ajutorul militar ne-letal pentru opoziţia siriană. Practic, lipsa ajutorului din Occident, prezenţa unor grupări radicale şi imposibilitatea unei cooperari între opoziţia politică şi cea militară fac ca o victorie asupra trupelor guvernului să fie total improbabilă.

Populaţia siriană este foarte diversă atât din punct de vedere etnic cât şi religios. Fiecare grup etnic are o răfuială cu guvernul pe de o parte, şi cu alte grupuri etnice, pe de altă parte. Kurzii au încercat o rebeliune în 2004, care a eşuat pentru că restul populaţiei nu s-a răsculat împotriva regimului în acelaşi timp. În 2011, grupările politice kurde au ezitat luni în şir să protesteze împotriva guvernului, întrucât au considerat că erau protestele suniţilor. 
Alawiţii, etnie din care face parte şi familia Assad, îl susţin pe preşedinte şi au format încă de la începutul revoltelor o grupare paramilitară numita Shabiha, pentru a veni în ajutorul armatei şi a-i potoli pe suniţi. Majoritatea druzilor şi creştinilor sirieni şi-au păstrat neutralitatea - atitudine ce a atras antipatia rebelilor sirieni, care sunt în majoritate suniţi. Sau, au existat cazuri de brigăzi islamiste care au năvălit în sate creştine şi le-au ordonat cetăţenilor fie să plece, fie să se alăture revoluţiei. 
Implicarea Hezbollah-ului şi a Iranului de partea regimului de la Damasc a dus şi la agravarea conflictului dintre suniţi şi şiiţi, iar prezenţa a două grupări al-Qaida rivale a înrăutăţit situaţia. În ceea ce priveşte soarta Siriei, se vorbeşte, mai degrabă, despre un scenariu irakian sau libanez şi chiar de o scindare a Siriei iîn trei mini-state sau regiuni autonome - alawit, sunit şi kurd.

Nimeni nu este optimist în privinţa conferinţei Geneva II. Cel puţin nu în Siria şi în ţările vecine. Motivul este că nicio facţiune a opoziţiei nu are încredere că regimul al-Assad îşi va respecta promisiunile. Pe de altă parte, opoziţia, în sine, este o problemă. Liderii opoziţiei politice nu sunt capabili să controleze facţiunile paramilitare care luptă în Siria. 
Opoziţia din exil, formată din intelectuali moderaţi şi din membri ai Frăţiei Musulmane, nu este deloc unită tocmai din motive religioase. Opoziţia moderată şi laică se teme că Frăţia Musulmană ar putea prelua puterea. Şi Frăţia Musulmană a pierdut controlul asupra activiştilor din teren, care sunt, acum, mult mai radicali. Realitatea este că grupările al-Qaida nu vor accepta niciodată un acord sau o rezoluţie, chiar dacă la Geneva II  ar putea fi luată o decizie. Chiar dacă alte grupări s-ar supune, războiul ar continua.

E greu de spus ce se va întâmpla cu Bashar al Assad. Puterile occidentale au anunţat că una dintre condiţiile unui acord de pace este ca al-Assad să renunţe la putere. Rămâne de văzut daca Rusia şi Iranul sunt dispuse să renunţe la el pentru a menţine structurile guvernamentale. Sigura şansă de a rămâne la putere este să câştige războiul, iar probabilitatea este foarte mică în prezentele condiţii.
Ţările vecine au fost deja afectate de criza siriană. În primul rând, din cauza fluxului de refugiaţi, care repezintă o povară pentru Turcia, Liban, Iordania şi Irak - ţări care trec prin propriile transformări politice, propriile conflicte etnice sau probleme economice grave. Cele mai afectate din punct de vedere al securităţii sunt Libanul şi Irakul, amândouă vulnerabile întrucât se confruntau deja cu un conflict între suniţi şi şiiţi. Evoluţia conflictului sirian a permis grupărilor afiliate al-Qaida să se repună pe picioare. În Irak, numărul atentatelor a crescut în 2013 din această cauză.
În Liban, implicarea grupării şiite Hezbollah de partea guvernului sirian şi susţinerea de care rebeliunea se bucură în cadrul comunităţii sunite, prezenţa unui număr mare de tabere de refugiaţi palestinieni şi disensiunile dintre Hamas şi Teheran au dus la incidente armate în Tripoli, oraş din nordul Libanului, şi la numeroase atentate cu bombă în regiunile controlalte de Hezbollah şi la Ambasada Iranului. Libanul nu posedă instituţii de securitate suficient de puternice pentru a controla situaţia, iar Hezbollahul nu acceptă intervenţia poliţiei sau armatei în zonele sale de interes. 

Distrugerea armelor chimice siriene

Principalele stocuri de arme chimice siriene vor fi distruse în apele neutre din Marea Mediterană. SUA au început pregătirile în vederea distrugeri lor la bordul navei Cape Ray, a anunţat, în decembrie 2013, purtătorul de cuvânt al Casei Albe. 

Conform Vocea Rusiei, Rusia conduce operaţiunea internaţională legată de evacuarea armelor chimice din Siria. Militari ruşi şi nave de transport ruse, nave chineze, norvegiene şi daneze participă la transportul substanţelor toxice care, cu câteva luni în urmă, ar fi putut constitui un motiv pentru declanşarea unei operaţiuni militare a Statelor Unite şi aliaţilor lor împotriva autorităţilor siriene. Centrul operativ condus de comandantul unităţii navale ruse se va afla pe crucişătorul nuclear Piotr Veliki. 

Potrivit acordului dintre Moscova şi Washington încheiat în septembrie anul trecut, întregul arsenal chimic şi instalaţiile de producere a armelor chimice trebuie să fie distruse până la mijlocul anului 2014. În acest context, în septembrie anul trecut Siria a devenit membru al Organizaţiei pentru Interzicerea Armelor Chimice (OIAC). În cadrul ONU şi OIAC au fost create două fonduri, ale căror rezerve depăşesc în prezent 10 miliarde de dolari, pentru finanţarea activităţii legate de distrugerea armelor chimice. 

 În total, trebuie să fie distruse aproximativ 1.300 de tone de substanţe toxice. Pe nava americană vor fi neutralizate doar cele mai periculoase - aproximativ 500 de tone. De prelucrarea şi dezintoxicarea a 7 milioane de litri de deşeuri, care se vor acumula, se vor ocupa companii private. Sigrid Kaag, reprezentantul Organizaţiei pentru Interzicerea Armelor Chimice, a relatat despre pregătirea acestei operaţiuni. „Substanţele chimice vor fi aduse în portul sirian Latakia, unde vor fi ambalate şi sigilate. Apoi vor fi transportate pe nava oferită de SUA”
. 
Pe nava americană sunt instalatele echipamentele corespunzătoare. Elenei Suponina, membru al Consiliului rus pentru afaceri internaţionale, a precizat. „Riscurile sunt mari şi aceasta este o procedură foarte scumpă. Însă ea este mai puţin periculoasă, decât distrugerea armelor chimice pe teritoriul Siriei, deoarece acolo e în toi războiul civil şi autorităţile nu pot asigura securitatea experţilor”
. 
Numărul experţilor internaţionali care vor monitoriza ambalarea şi transportarea substanţelor chimice se va dubla - până la 30 de persoane. Acum, grupul de experţi lucrează în condiţiile unor măsuri de securitate sporite, iar rutele pe care se deplasează inspectorii sunt ţinute în secret. 
Expertul militar, Salim Harba, general în retragere al armatei siriene, a precizat: „Grupările armate sunt conduse din Arabia Saudită, Qatar şi Turcia. Eu cred că rebelilor li se poate ordona să-i atace pe inspectorii Organizaţiei pentru Interzicerea Armelor Chimice, cu scopul de a submina procesul distrugerii substanţelor chimice şi a reveni în acest mod la problema desfăşurării unei operaţiuni militare împotriva Siriei”
. Potrivit experţilor, restul de 800 de tone de substanţe toxice sunt mai puţin periculoase şi vor fi neutralizate pe teritoriul altor ţări. Peste 30 de companii comerciale au declarat că doresc să participe la distrugerea armelor chimice. Organizaţia care va câştiga licitaţia va primi 40-50 de milioane de euro pentru îndeplinirea acestor lucrări. 
Germania este dispusă să distrugă pe teritoriul său reziduuri de arme chimice siriene, a anunțat ministrul german de Externe, Frank-Walter Steinmeier. Este vorba despre „reziduurile de arme chimice din timpul procesului de neutralizare”. Germania va distruge aceste substanțe la uzina din Münster.

Ministerele germane de Externe şi Apărării au anunțat printr-un comunicat comun că „Berlinul este pregătit să contribuie în mod substanţial la distrugerea armelor chimice siriene”. Substanțele toxice respective reprezintă „deșeuri industriale și vor fi distruse prin tehnica hidrolizei”
.
.

VARIA

EFECTELE REFORMĂRII NSA, PRIVITE REZERVAT ÎN EUROPA


Discursul preşedintelui SUA, Barack Obama legat de activităţile de spionaj ale agenţiei NSA a fost aşteptat cu mare interes în Europa. Iar după discursul care a durat aproximativ 45 de minute, reacţiile din Europa nu au fost entuziaste. Comisia Europeană a trimis o purtătoare de cuvânt în faţa ziariştilor, care a declarat, lacunar, că discursul lui Barack Obama demonstrează luarea la cunoştinţă, la Washington, a îngrijorării îndreptăţite a Uniunii Europene.
La Berlin, purtătorul de cuvânt al guvernului, Steffen Seibert, a declarat la rândul său că salută intenţia administraţiei americane de a acorda pe viitor o mai mare atenţie drepturilor cetăţenilor ne-americani. El a repetat afirmaţia că "pe teritoriul german trebuie respectată legislaţia germană, inclusiv şi tocmai de către aliaţii şi partenerii noştri cei mai apropiaţi"
. Nu trebuie uitat în context că legile germane sancţionează aspru activităţile de spionaj.
Una din preconizatele schimbări la nivelul activităţii NSA vizează nemijlocit guvernul german. Potrivit preşedintelui Barack Obama, şefilor de stat şi de guvern prietenilor nu le vor mai fi interceptate pe viitor convorbirile telefonice. Este o referire clară la Angela Merkel, al cărei telefon mobil pare să fi fost monitorizat. În plus, şeful Casei Albe a promis că de acum înainte străinii vor avea în parte aceleaşi drepturi ca şi cetăţenii SUA, în privinţa protecţiei sferei lor private. Pe de altă parte, Barack Obama a subliniat că serviciile secrete americane au reuşit să împiedice mai multe atentate teroriste inclusiv în străinătate. Din acest motiv, vor continua să stocheze date referitoare la intenţiile altor guverne, a mai afirmat preşedintele american. "În timp ce am pus conducerea al Qaida pe o cale a înfrângerii, ameninţarea a evoluat, pe măsura ce organizaţiile afiliate şi alţi extremişti prind rădăcini în diferite părţi ale lumii"
 a afirmat Barack Obama.

Ministrul german al Justiţiei, Heiko Maas, a insistat pe acest fundal în favoarea semnării unui acord anti-spionaj cu SUA. El a declarat că "abia după ce un astfel de acord va fi semnat, care să protejeze datele tuturor cetăţenilor, vom putea recăpăta încrederea pierdută"
. 

Purtătorul de cuvânt al grupului parlamentar laburist din Bundestag, Niels Annen, a remarcat că "posibilitatea semnării unui astfel de acord a lipsit cu desăvârşire din discursul preşedintelui Obama"
. Preşedintele grupului parlamentar pentru politică internă, Wolfgang Bosbach, nu este pe deplin mulţumit de discursul lui Barack Obama. El a declarat că "acesta nu va contribui la liniştirea cetăţenilor din Germania. Cred că americanii vor culege în continuare, fără motiv, date, inclusiv în rândul aliaţilor"
. Preşedintele comisiei pentru politică externă din Bundestag, Norbert Röttgen, a apreciat că discursul lui Obama „a fost, mai degrabă, unul de natură tehnică”
.

Dezamăgiri explicit exprimate
Fondatorul WikiLeaks, Julian Assange, consideră că afirmaţiile preşedintelui american sunt complet insuficiente. Julian Assange a declarat: "Este penibil pentru un şef de stat, să vorbească 45 de minute fără a spune aproape nimic"
. 
Julian Assange se află, din anul 2012, în interiorul Ambasadei Ecuadorului de la Londra, unde a solicitat azil. El a subliniat că nu are importanţă dacă şefii de stat şi de guvern aliaţi, între care şi Angela Merkel, nu vor mai fi supravegheaţi, atâta vreme cât vor fi ascultate, în continuare, telefoanele persoanelor cu care vorbesc aceştia.
La rândul său, şeful Amnesty International din SUA, Steven Hawkins, consideră că măsurile anunţate de Barack Obama nu sunt suficient de substanţiale pentru a linişti spiritele. Acestea nu sunt de natură să pună capăt îngrijorării provocate, la nivel mondial, de uriaşul sistem american de supraveghere.
BĂNCILE EUROPENE CAUTĂ OPORTUNITĂŢI DE ACHIZIŢII


Băncile din Europa încep să caute din nou oportunităţi de achiziţii pentru a se extinde la nivel internaţional, chiar dacă resimt încă efectele crizei financiare, potrivit cotidianului The Wall Street Journal.

Şefii unor bănci din Spania şi Italia, ţări afectate puternic de criza economică, au anunţat că au în vedere posibile preluări în străinătate. În Franţa, oficiali ai băncii centrale au transmis, în conversaţii private, instituţiilor de credit să analizeze posibile achiziţii în sudul Europei, a declarat o sursă apropiată situaţiei, citată de Wall Street Journal.

Apetitul pentru achiziţii vine după mai mulţi ani dificili pentru băncile europene, care încearcă să găsească noi surse de creştere a profiturilor, afectate de introducerea de reglementări mai aspre. Discuţiile referitoare la posibile tranzacţii par a fi la început şi nu există o certitudine că se vor concretiza prin tranzacţii. De asemenea, nu există aşteptări pentru fuziuni de amploare, în parte din cauza reticenţei investitorilor şi autorităţilor de reglementare.
"Este puţin probabil să avem fuziuni şi achiziţii la scară mare, ca înainte de criză"
 a declarat Philippe Bod, şeful pentru cercetare la biroul din Londra al Pimco. Totodată, eventuale tranzacţii ar putea avea loc după ce Banca Centrală Europeană va încheia o evaluare a marilor instituţii de credit din Europa.

La începutul anilor 2000, bancherii anticipau că integrarea tot mai puternică a Europei va cauza un val de fuziuni şi achiziţii, care ar creşte profiturile şi ar reduce costurile pentru consumatori. Consolidarea sectorului bancar a fost, însă, de mică amploare, iar unele tranzacţii au fost ulterior considerate eşecuri. Cea mai cunoscută dintre acestea este preluarea băncii olandeze ABN Amro de către instituţii de credit printre care Royal Bank of Scotland, Fortis şi Banco Santander. Aceasta este considerată una dintre cele mai proaste afaceri de până în prezent, din cauza pierderilor pe care le-a produs în tot sistemul bancar european.

Şapte ani mai târziu, băncile au ieşit din nou la vânătoare de achiziţii, menţionează The Wall Street Journal. Preşedintele Santander, Emilio Botin, a declarat că ar lua în calcul preluarea unei bănci în SUA, unde grupul financiar spaniol are deja o prezenţă semnificativă în regiunea Nord-Est. Santander este una dintre puţinele bănci europene care au continuat să facă mici achiziţii în timpul crizei, concentrându-se pe ţări precum Polonia. Banco Bilbao Vizcaya Argentaria (BBVA), a doua mare bancă din Spania după Santander, a negociat recent preluarea unei bănci de mărime medie din Chile, potrivit unor surse, însă a pierdut în faţa unei instituţii de credit din Brazilia. La fel ca Santander, BBVA are în vedere oportunităţi pentru achiziţii în SUA, a afirmat o sursă care cunoaşte strategia băncii. BBVA are o prezenţă importantă în sudul SUA şi ar vrea să se extindă în regiune.

În Italia, directorii Intesa Sanpaolo au luat în calcul recent achiziţia unor bănci din Turcia şi Polonia, potrivit unei surse. Instituţia de credit, a doua ca mărime din Italia, vrea să se extindă în exteriorul Italiei, întrucât piaţa sa de origine este afectată de creşterea creditelor neperformante şi are perspective economice slabe. Intesa a analizat anul trecut achiziţii semnificative în Germania, dar pare să-şi fi pierdut interesul pentru cea mai mare economie europeană, după o schimbare de management, a spus sursa.

Unele bănci din Polonia au în vedere extinderea în ţări vecine. Cea mai mare bancă poloneză, PKO Bank Polski, este ineteresată să preia instituţii de credit în afara Poloniei, a declarat săptămâna trecută Jakub Papierski, membru în consiliul de administraţie al băncii.

În Franţa, oficiali ai băncii centrale au sugerat că instituţiile de credit ar trebui să analizeze oportunităţi de achiziţii în sudul Europei, în ţări precum Portugalia, a afirmat o sursă. Un purtător de cuvânt al Băncii Franţei a declarat că instituţia nu încurajează băncile să analizeze achiziţii în sudul continentului. O persoană care cunoaşte strategia băncii centrale a declarat că aceasta a transmis directorilor din sectorul financiar că eventuale achiziţii în sudul Europei ar reprezenta afaceri bune şi în acelaşi timp ar inversa un trend de retragere a băncilor către ţările de origine în timpul crizei.
RATKO MLADICI: “NU RECUNOSC TRIBUNALUL DE LA HAGA”
Fostul comandant al armatei sârbilor bosniaci, Ratko Mladici a refuzat să depună mărturie la Haga în favoarea lui Radovan Karadzic, fostul lider politic al sârbilor bosniaci în timpul războiului din 1992-1995.  Avocatul lui Radovan Karadzic a declarat că Mladici este ”singurul om din lume care ştie cu adevărat ce s-a întamplat în timpul războiului din Bosnia"
. Din acest motiv, apărătorul legal al fostului lider politic l-a rugat să depună marturie.

Anterior, fostul general Mladici, acum în vârstă de 71 de ani, a spus că nu doreşte să declare nimic în faţa Tribunalului Penal Internaţional de la Haga. "Nu recunosc acest tribunal", a declarat fostul lider. Ratko Mladici a continuat: "Faceţi presiuni asupra mea în acelaşi fel în care faceţi presiuni asupra întregului meu popor. Îmi afectaţi sănătatea. Acesta nu este un tribunal al dreptăţii, ci o creaţie a NATO, un tribunal satanic, care ne trage la răspundere doar pentru că noi, sârbii, ne apărăm poporul de oameni ca dumneavoastră"
.

A fost pentru prima oară de la încheierea războiului, când cei doi foşti lideri au apărut, public, împreună. Mladici şi Karadzic sunt acuzaţi de crime de război şi crime împotriva umanităţii. Avocatul lui Mladici a susţinut că starea de sănătate a clientului său este precară, motiv pentru care nu poate depune mărturie în cazul lui Radovan Karadzic. "După părerea noastră, din cauza stării sale de sănătate, domnul Mladici nu poate şi nici nu doreşte să depună mărturie. Medicii ne-au declarat că domnul Mladici suferă, printre altele, de tulburări de memorie, ceea ce înseamnă că nu poate discerne între realitate şi ficţiune"
 a spus Branko Lukic, avocatul fostului lider sârb.
Acuzat, între altele, de genocid, Radovan Karadzic a urmărit în linişte schimbul de replici dintre Mladici şi judecători. Generalul s-a limitat la câteva declaraţii echivoce, subliniind de mai multe ori că doreşte să dea citire unui document pe care l-a redactat cu o seară înainte.

În afară de aceste precizări, Mladici a refuzat orice fel de declaraţie. Karadzic a sperat că fostul şef al armatei va depune, ca martor la evenimente, o mărturie care îl va disculpa pe fostul lider politic al sârbilor bosniaci. Mai exact, că şeful politic al sârbilor bosniaci nu a fost nicio clipă informat de omorârea în masă a musulmanilor la Srebrenica.

Mladic este unul dintre ultimii martori în procesul care îl vizează pe Karadzic. Prezentarea dovezilor se apropie de final.
CALEA SPRE NORMALITATE
Ţările emergente se plâng de masiva depreciere a monedei proprii. De vină, spun ele, este politica băncii emitente din SUA, FED. Acuzaţiile sunt întemeiate, însă numai pe jumătate.

Aceasta a fost ultima decizie a şefului FED, Ben Bernanke, înainte de a ceda scaunul succesoarei sale Janet Yellen: a redus injecţiile financiare lunare cu alte 10 miliarde de dolari, la numai 65 de miliarde, în ciuda turbulenţelor cu care se confruntă ţările emergente. Explicaţia oficială? "Relansarea din SUA şi ameliorarea perspectivelor pe piaţa muncii ne oferă acest spaţiu de manevră." Şi, în ciuda dezechilibrelor din ultima vreme, FED nu s-a referit deloc la dificultăţile economiilor emergente. Aceste dificultăţi sunt notabile. Erau notabile deja atunci când băncile emitente din vest au redus dobânda de referinţă la zero sau aproape de zero, pentru a contracara efectele crizei. Această măsură a avut ca rezultat o masivă migrare a capitalurilor din ţările industrializate spre cele emergente. Acestea din urmă au fost percepute dintr-o dată drept motoare ale economiei globale, au înregistrat rate mari de creştere, oferind dobânzi şi profituri relativ consistente.
Orice ministru al Economiei se bucură la început când ţara sa atrage capital străin. Fenomenul promite investiţii, creştere economică şi noi locuri de muncă. Dar şi în acest domeniu importanţa crucială revine cantităţii. Iar cantitatea de capital a fost, clar, prea mare pentru ţările emergente. Monedele lor naţionale s-au apreciat şi asta a produs automat scumpirea exporturilor. Iar scumpirea exporturilor a generat o micşorare a cererii. Pe scurt, afluxul de capital a produs asemenea dezechilibre pe pieţele respective, încât ministrul brazilian de Finanţe, care a vorbit despre un adevărat război monetar, se gândea, de exemplu, să instituie mecanisme de control pentru circulaţia capitalurilor.

În context, cei care au stat la baza exodului de capital din ţările industrializate nici măcar nu au fost speculanţi veroşi. Au fost bănci, companii de asigurări, fonduri de pensii şi alţi depunători instituţionali, veşnic aflaţi în căutare de profit. La ecuaţie se adaugă factorul Ben Bernanke, care, prin programul său lunar de emisiuni de obligaţiuni de stat, a pompat în pieţe în decursul ultimilor ani incredibila sumă de 4000 de miliarde de dolari. Aceşti bani au ajuns preponderent în ţările emergente.
Acum, de când FED a decis să micşoreze cantitatea de dolari aruncaţi pe piaţă, capitalurile se întorc în ţările industrializate. Iar ţările emergente se confruntă cu o masivă depreciere a monedei proprii. Mai mult, ele se plâng că, o dată cu capitalurile, le sunt retrase şi premizele creşterii economice. Este vorba chiar de o reîntoarcere la normalitate. O bancă emitentă cum e FED nu poate menţine la nesfârşit dobânda de referinţă la zero şi tiparniţa de bani la turaţie maximă, cu atât mai mult cu cât economia americană dă semne de revenire. FED a comis o dată această greşeală la începutul noului mileniu, cu urmările care se cunosc, şi nu o va mai repeta.
 FED a anunţat deja cu aproape un an în urmă că va renunţa la politica banilor ieftini. China, Polonia Mexic şi Filipine au înţeles la timp semnalul şi au înfăptuit o serie de reforme pentru a-şi face economia mai insensibilă la influenţe externe. Inflaţia a rămas acolo moderată şi bilanţurile sunt relativ echilibrate. 

O LUME FĂRĂ SĂRĂCIE, ÎN TIMPI TANGIBILI
Bill Gates  a promis, la Forumul Economic Mondial de la Davos, o lume fără sărăcie în timpi tangibili. Omenirea are obligaţia de a rezolva cât mai rapid posibil trei dintre problemele globale fundamentale: sărăcia, inegalitatea şi criza resurselor. 

Multimiliardarul Bill Gates a adus, la Davos, un mesaj foarte optimist: "până în 2035 nu vor mai exista în lume ţări sărace". Până atunci, însă, a completat Gates, în ciuda progreselor evidente, cei un miliard de oameni care trăiesc încă în sărăcie sunt un semn că "nu există încă motive de sărbătoare"
.

Deocamdată, prăpastia ce desparte lumea săracă de bogaţii planetei este unul dintre cele mai mari pericole pentru economia mondială. Veniturile tot mai mici sunt punctul de plecare al unor viitoare pagube majore în următoarele decenii, se arată într-un studiu dedicat riscurilor globale difuzat participanţilor la forumul de la Davos.

Şanse ratate

Politic, unul dintre momentele de vârf ale reuniunii din staţiunea elveţiană a fost intervenţia de 20 de minute a preşedintelui iranian Hassan Rohani, liderul de la Teheran dozându-şi timpul eficient pentru a putea vorbi despre Siria, terorism, politica atomică, petrol şi relaţii de prietenie cu toate ţările. 
Fondatorul Forumului de la Davos, Klaus Schwab, l-a întrebat pe Rohani dacă prin "toate ţările" înţelege chiar "toate ţările". Liderul iranian a răspuns zâmbind "Toate ţările care au recunoscut oficial Republica Islamică Iran". Klaus Schwab a încercat să tragă concluzia: "Repet ceea ce aţi spus: toate ţările" - apoi, a adăugat "care v-au recunoscut oficial sau poate o vor face"
. Rohani a zâmbit şi asistenţa a aplaudat. Aşa s-a încheiat discuţia.

Ecourile ei s-au făcut auzite la conferinţa de presă a preşedintelui israelian Shimon Peres. "Iranul este centrul terorii în vremurile noastre", a comentat preşedintele Israelului. A calificat discursul lui Rohani drept o oportunitate ratată, în condiţiile în care preşedintele iranian nu ar fi manifestat "niciun fel de susţinere pentru pacea în Orientul Apropiat"
. 
Remarca lui Shimon Peres vine ca urmare a refuzului exprimat de Rohani de a-l întâlni, la Davos, pe preşedintele israelian. Premierul de la Ierusalim, Benjamin Netanyahu, prezent şi el la evenimentul din staţiunea alpină elveţiană, a condiţionat o eventuală întrevedere cu Rohani de recunoaşterea de către Iran a Israelului.
Investitorii şi pacea

"Armele atomice nu-şi găsesc locul în strategia de securitate a Iranului"
 a asigurat, în discursul rostit la Davos, Rohani, pledând cauza ridicării sancţiunilor internaţionale impuse Teheranului. Embargoul a dăunat exploatărilor de petrol, blocada nepermiţând, între altele, modernizarea tehnologiei folosite la exploatarea uneia dintre cele mai mari rezerve de ţiţei a lumii. Cu câteva ore mai devreme, liderul de la Teheran a discutat cu o serie de experţi şi potenţiali investitori, pe care i-a invitat - ca pe toţi participanţii la Forum - să se lămurească direct, în Iran, de potenţialul investiţional al ţării sale.

Investiţii aşteaptă şi Israelul, premierul Netanyahu, care a vorbit câteva ore după preşedintele iranian sugerând tehnologiile, start-up-urile IT şi cercetarea ca principale atracţii pentru cei care au bani de plasat în afaceri de perspectivă. Referindu-se la discursul lui Rohani, Netanyahu a apreciat că vorbele acestuia "sună bine dar sunt false", un exemplu fiind cazul sirian: deşi se pronunţă împotriva unei intervenţii externe, "ei înşişi intervin"
 acolo. Alături de Rusia, Iranul este considerat cel mai important aliat al regimului al Assad.

Premierul israelian a găsit, pe de altă parte, "puncte comune" cu o serie de state arabe din regiune: ca şi acestea, Israelul nu doreşte ca Iranul să deţină arsenal atomic. Dar, desigur, a încheiat Netanyahu, o schimbare radicală de atitudine a Iranului faţă de Israel "ar fi minunată" şi "ar modifica întregul raport de securitate al regiunii"
. Toamna trecută, Rohanii a transmis, pe Twitter, gânduri bune tuturor evreilor, cu ocazia noului an evreiesc.

UN SPAŢIU ECONOMIC COMUN DE LA LISABONA LA VLADIVOSTOK
Moldova şi Georgia vor semna Acordul de Asociere cu Uniunea Europeană la sfârşitul acestui an, a anunţat preşedintele José Manuel Barroso, la finalul summit-ului UE - Rusia, desfăşurat la Bruxelles. Tema întâlnirii la vârf  a fost obiectul strategic al UE - un “spaţiu economic comun, de la Lisabona până la Vladivostok”.

Summit-ul a început într-un context tensionat, cu Ucraina în pragul revoluţiei şi acuzaţii nerostite la adresa Rusiei, care a făcut presiuni asupra preşedintelui Viktor Ianukovici să nu parafeze Acordul de Asociere cu Uniunea. Programat să se desfăşoare timp de două zile, summit-ul a fost comprimat la doar trei ore, în ziua în care autorităţile de la Kiev mai făceau câteva concesii protestatarilor pro-europeni.

În afara subiectului Ucraina, la întâlnirea dintre oficialii europeni şi delegaţia condusă de preşedintele Vladimir Putin s-a discutat şi despre celelalte state din Parteneriatul Estic. “Parteneriatul Estic extinde şi consolidează stabilitatea, statul de drept, oportunităţile de investiţii şi creştere dincolo de graniţele Uniunii”, a spus preşedintele Jose Manuel Barroso, în discursul ţinut după întâlnirea cu Vladimir Putin. “Parteneriatul nu este împotriva cuiva, ci pentru ceva - pentru a face statele din vecinătate prospere şi pentru a le oferi cetăţenilor lor condiţii mai bune de viaţă. Este un lucru din care partenerii noştri vor avea numai beneficii şi, cu siguranţă, nu va dăuna Rusiei”
 a spus Jose Manuel Barroso.

În cadrul summit-ului s-a convenit asupra unei consultări, la nivel de experţi, referitoare la acordurile de asociere din Parteneriatul Estic şi la eventualulele lor consecinţe economice asupra Rusiei. Acesta este un subiect important, fiindcă, spune The Wall Street Journal, potrivit Rusiei, aceste acorduri vor duce la invadarea ei cu mărfuri europene. Dar, a punctat preşedintele CE, “partenerii noştri estici trebuie să fie liberi să-şi decidă singuri drumul”
 a precizat Jose Manuel Barroso, după care a anunţat că Acordurile de Asociere cu Moldova şi Georgia vor fi semnate spre sfârşitul acestui an.

Parteneriatul Estic este cheia
Parteneriatul Estic este cheia pentru atingerea obiectivului strategic al creării unui spaţiu economic comun, de la Lisabona şi până la Vladivostok. Un obiectiv ce poate părea un vis, dar “visurile pot deveni realitate”, a spus preşedintele Barroso, dacă se construieşte pe principiul respectului faţă de deciziile suverane, societăţile democratice şi pieţele deschise. Pentru a se ajunge la aşa ceva, a mai spus Jose Manuel Barroso, trebuie schimbată percepţia potrivit căreia câştigul unei regiuni înseamnă pierdere pentru o altă regiune.

Vladimir Putin: Rusia nu se va implica în criza ucraineană
Preşedintele Vladimir Putin a declarat că Rusia nu se va amesteca în criza politică din Ucraina: “Rusia nu se va implica în această criză. Cred că poporul ucrainean este capabil să rezolve problemele prin mijloace proprii”
.

Întrebat dacă va coopera cu Ucraina, dacă Opoziţia va intra la guvernare, preşedintele Rusiei a răspuns afirmativ şi a explicat că ţara sa este interesată de stabilitate în acea regiune şi de recuperarea banilor pe care-i are de primit de la administraţia de la Kiev.
„UE şi acceptarea rivalului”

Pe tema „expeditivului” summit U.E. - Rusia, Deutsche Welle publică un comentariu, în egală măsură acid şi cuprinzător. Poate ţine loc de orice comentariu. 

Bruxelles-ul are nevoie de o nouă politică pentru a împiedica un Război Rece cu Moscova. 


(...)
A fost unul dintre cele mai scurte summit-uri U.E. - Rusia, o întrevedere de aproximativ trei ore fără rezultate palpabile. Dar se ştia dinainte că, momentan, relaţia dintre Bruxelles şi Moscova nu prea are şanse să înflorească. Motivul nu e legat atât de dezacordurile privind viza impusă cetăţenilor ruşi care călătoresc în spaţiul european, de taxele percepute în cazul zborurilor în Siberia sau de evoluţia situaţiei din Ucraina. Cauza problemei e cu totul alta.

Bruxelles-ul e de părere că, în procesul de modernizare, Rusia ar trebui să se inspire din modelul european. Astfel, prin preluarea principiilor comunităţii celor 28, Rusia s-ar apropia de U.E. 
Probabil, Bruxelles-ul a fost prea ocupat cu criza financiară şi cea a datoriilor ca să mai observe că, de la începutul celui de-al treilea mandat al său, preşedintele Vladimir Putin promovează o nouă politică externă. Putin poziţionează Rusia ca pe o mare putere, iar principalul adversar în competiţia geopolitică e tocmai Uniunea Europeană. 
În acelaşi context a putut fi constatat şi cursul politicii interne ruse: după ani la rând în care U.E. i-a amintit lui Putin de valorile europene, liderul de la Kremlin şi-a expus propria interpretare, una ultraconservatoare, a valorilor morale tradiţionale: prin liberalismul exagerat şi toleranţa sa faţă de minorităţile sexuale, Europa a trădat valorile creştine europene. 

Uniunea Eurasiatică vs. U.E.
În ultimii ani, pentru a ţine piept marilor puteri economice SUA, U.E. şi China, politica externă a Rusiei s-a concentrat pe atragerea ţărilor din fostul spaţiu sovietic în scopul formării unei comunităţi economice. Uniunea Eurasiatică se doreşte a fi un model de integrare în competiţia cu U.E. 

Ambiţia preşedintelui rus de a crea un colos economic a dus anul trecut la situaţia tensionată din Ucraina. În cel de-al doilea stat ca suprafaţă din Europa taberele celor două modele de integrare s-au confruntat dur. Ucraina este ţara care decide viitorul Uniunii lui Putin. Bruxelles-ul a fost naiv să creadă că Putin nu va pune totul la bătaie pentru a împiedica semnarea acordului de asociere a Ucrainei cu U.E. Şi tot la fel de naiv a fost să vadă în preşedintele Ianukovici un partener de încredere cu care se poate semna un asemenea acord fără a cuprinde şi Rusia în context.

Ca urmare, politica Uniunii Europene faţă de Ucraina a dat greş, iar relaţia cu Rusia s-a deteriorat. Tensiunile şi neînţelegerile tot mai dese au început să ştirbească imaginea proclamatului "parteneriat strategic UE-Rusia". Între timp, din cauza politicii Kremlin-ului, printre altele faţă de Siria şi Ucraina, se îngroaşă rândurile celor care cer o strategie de confruntare cu Rusia.

Dar, înainte de apariţia unui al doilea Război Rece cu consecinţe nedorite atât pentru U.E. cât şi pentru Rusia, Bruxelles-ul ar trebui să-şi regândească politica faţă de vecinul de la răsărit. U.E. ar trebui să accepte provocarea ruşilor cu a lor Uniune Eurasiatică. O nouă politică europeană faţă de tânăra comunitate economică de la Est, una care să profite de avantajele cooperării cu Rusia, ar fi mai indicată ca o strategie de confruntare.

UN AN CRUCIAL
Majoritatea preocupărilor pe care europenii le au la ora actuală sunt, potrivit sondajelor de opinie, cele anti-imigranţi, anti-euro, anti-austeritate şi împotriva Bruxelles-ului şi a puterii acestuia. În plus, partidele extremiste din Franţa şi Olanda (Frontul Naţional si Partidul pentru Libertate), care câştigă din ce în ce mai multă popularitate, intenţionează să-şi unească forţele pentru “a se lupta cu monstrul numit Europa”
.
Dacă partidele anti-U.E. vor obţine mai mult de 30% din locurile Parlamentului European, în urma scrutinului din luna mai 2014, întregul organism european va avea de suferit. Interesant este că aceste formaţiuni nu împărtăşesc neapărat aceleaşi convingeri politice (unele sunt de dreapta, altele de stânga, iar altele cu totul impotriva clasei politice) dar sunt gata să-şi unească puterile pentru a-şi atinge scopurile.
În acest timp, Franţa se confruntă cu o atmosferă tensionată. Protestele se extind cu rapiditate, oamenii se revoltă împotriva taxelor mari şi întreaga populaţie este îngrozită la gândul că ţara ar putea intra din nou în recesiune.

Deşi a promis că va reduce rata şomajului până la sfârşitul lui 2013, preşedintele Hollande este departe de a-şi ţine cuvântul. Numărul celor fără un loc de muncă, ajuns acum la 3,29 milioane, este în creştere - deşi ritmul este uşor încetinit. Din păcate, în viitorul apropiat se întrevad noi disponibilizări pentru francezi, în timp ce în restul Europei se aud nemulţumiri la adresa Hexagonului. Mulţi acuză Franţa că ar ţine pe loc întreaga zonă euro.

Italia este un alt “butoi cu pulbere al economiei” de pe continent. Preşedintele Napolitano a avertizat în numeroase rânduri asupra neliniştilor sociale ce au legătură cu tot mai multe companii aflate “pe buza prăpastiei”. Ţara are nevoie de reforme serioase, mai ales în privinţa legile din sectorul muncii şi legate de sistemul electoral. Dar, mai presus de toate, după 12 ani de stagnare economică, Italia are nevoie de creştere. După patru ani de criză, rata îndatorărilor raportată la PIB a depăşit 133%.
Ce se întâmplă în restul continentului

În ultimele săptămâni ale anului 2013, liderii europeni au reuşit sa cadă de acord asupra unei uniuni bancare. Aceasta ar trebui să fie de ajutor inclusiv în problema locurilor de muncă. Aceasta este adevărata criză a Europei - 26 de milioane de oameni din Uniunea Europeană nu au unde să muncească.

În Spania, de exemplu, 27% din forţa de muncă şomează. Liderii europeni nu mai par dispuşi să acorde, în continuare, ajutoare şi împrumuturi, ceea ce va avea impact, în primul rand, asupra păturilor largi ale populaţiei.

În Germania, Angela Merkel şi-a început al treilea mandat în funcţia de cancelar. Rămâne de văzut dacă va fi acelaşi lider prudent ca şi până acum şi cât îi va permite ţării sale să preia din povara întregii zone euro. În schimb, a acceptat deja, împreună cu social democraţi, sa scadă vârsta de pensionare în Germania. Ceea ce îşi doresc, cu adevărat, celelalte ţări de la Merkel este încurajarea consumului populaţiei, creşterea exporturilor şi renunţarea la politicile de austeritate.

În anul 2014 se comemorează un secol de la izbucnirea Primului Război Mondial. Peste tot vor avea loc ceremonii care să amintească de unul dintre cele mai importante evenimente ale istoriei moderne.

Imigraţia va rămâne, în continuare, un subiect fierbinte, mai ales că britanicii nu au renunţat la ideea că românii şi bulgarii vor veni în număr mare, în Marea Britanie, după liberalizarea pieţei muncii. Şi, tot în ceea ce priveşte Marea Britanie, 2014 ar putea fi anul în care să decidă dacă doreşte - sau nu - să rămână membră a Uniunii Europene şi, mai ales, în ce condiţii.

Avertisment al Marii Britanii via ministrul de Finanţe
Europa trebuie să taie din beneficiile prea mari pe care le acordă, avertizează George Osborne, ministrul britanic de Finanţe. Potrivit acestuia, sumele pe care ţările din Europa le acordă sub forma de ajutoare sociale reprezintă jumatate din totalul acordat de întreaga planetă. Ministrul adresează un mesaj dur la adresa liderilor europeni, transmiţându-le că nu mai pot continua în acest fel, precizează The Daily Mail.  
"A venit vremea reformării Uniunii Europene şi relaţiei cu Marea Britanie, înaintea deciziei poporului britanic. Vrem să rămânem într-o Europă reformată sau preferăm să ieşim?" a întrebat Osborne la Londra. "Europa are nevoie urgentă de reforme economice. Uniformizarea reglementărilor în zona euro este necesară pentru supravieţuirea monedei unice; protejarea drepturilor statelor U.E. care nu sunt în zona euro este necesară pentru păstrarea pieţei unice" a insistat Osborne. "Retragerea noastră dintr-o Europă care se va reforma ar fi dezavantajoasă pentru Marea Britanie; iar ieşirea unei ţări de talia şi importanţa globală a Marii Britanii ar fi de rău augur pentru Uniunea Europeană"
 a adăugat ministrul britanic de Finanţe.

Osbourne avertizează şi că o renegociere a legăturilor Marii Britanii cu Bruxelles-ul, alături de alte măsuri menite să transforme Uniunea Europeană într-un organism mai competitiv, sunt necesare în scopul asigurării conservării statutului de membru al Uniunii, pentru Regatul Unit.   

Administraţia Tory s-a aflat sub o presiune crescânda in ultimele luni, fiind somată să-şi exprime poziţia clară, dacă este de acord să sprijine ieşirea din U.E. a ţării în cazul in care restul statelor europene refuză să reducă din puterea pe care o au.  Anul trecut, David Cameron a promis că dacă îşi va prelungi mandatul după următoarele alegeri, va avea în vedere renegocierea relaţiilor cu U.E., care să se bazeze mai mult pe comerţ, înainte de organizarea referendumului din 2017, privind statutul de membru al Marii Britanii.  

Problema pe care o ridică reprezentanţii Marii Britanii este aceea că, deşi  U.E. reprezintă doar 7% din populaţia planetei, iar economia sa înseamna doar un sfert din totalul mondial, ajutoarele acordate se ridica la 50% totalul acordat la nivel mondial. 
Potrivit lui Osborne, economia Europei este “ţinută pe loc” de absenţa inovaţiilor si de faptul că unul din patru oameni este şomer, in timp ce numărul investitorilor s-a înjumătăţit în ultima decadă.   

"Este starea de fapt cea care îi condamnă pe europeni la o perpetuă criză economică şi un declin permanent. Aşa că Europa are de făcut o alegere foarte simplă: să se reformeze sau să se prăbuşească"
 a precizat Osborne.  

"În ultimii şase ani, economia Europei a stat pe loc. În aceeaşi perioadă, economia Indiei a crescut cu o treime, iar cea a Chinei cu 50%. În următorii 15 ani, partea Europei asupra câştigurilor globale, probabil, se va înjumătăţi. Fiţi siguri de asta, continentul nostru rămâne în urmă"
 a subliniat ministrul britanic de Finanţe.

.
FLASH. OPINII DE PRESĂ
Spionajul, din nou în prim plan

Edward Snowden nu a dispărut din atenţia comentatorilor mass-media.  Televiziunea publică germană, ARD, a difuzat un interviu cu ex-spionul  NSA, refugiat la Moscova. Publicaţiile au reacţionat, reiterând subiectul. Volksstimme îi cere guvernului german să ia măsuri contra spionajului economic practicat de  Statele Unite ale Americii. 

Executivului de la Berlin i se solicită să-l determine pe preşedintele american să semneze un „amplu acord contra spionajului”, prin care Statele Unite ale Americii să se oblige să renunţe, în viitor, la culegerea de informaţii pe teritoriul Germaniei. Pentru cazul în care Barack Obama ar rezista, dovedindu-se puţin receptiv la doleanţele germane, ar urma ca preşedintele american să nu mai fie „tratat cu mănuşi”
. Toate eforturile depuse de guvernul german pentru semnarea unui acord cu SUA, menit să reglementeze activităţile de spionaj, au eşuat până acum. Secretarul general al Uniunii Creştin Democrate, Peter Tauber, a amintit că Angela Merkel a declarat, deja, fără echivoc: "Între aliaţi nu sunt permise astfel de practici"
.
Opinia este împărtăşită şi de Saarbrücker Zeitung, în timp ce Die Welt e mai puţin direcţionat împotriva americanilor, exclusiv. „Nimic nu poate fi exclus. Mai toţi fac toate cele, indiferent dacă sunt americani, ruşi sau chinezi, indiferent dacă e vorba de spionajul economic, sau de altceva, oricum s-ar mai numi voracitatea adunatului de date”
. 
Unii oameni politici de la Berlin încearcă să tempereze spiritele. Şeful grupului parlamentar pentru politică externă, conservatorul Norbert Röttgen, a avertizat să nu se ajungă la o înrăutăţire de durată a relaţiilor cu Statele Unite ale Americii. El a subliniat că operaţiunile de spionaj derulate de serviciile secrete americane în Germania constituie pe de-o parte o problemă foarte serioasă, care "nu trebuie bagatelizată"
. Dar, pe de altă parte, nu ar fi de folos nici pentru Germania, nici pentru SUA, să se ajungă la o dramatizare a situaţiei. În plus, Norbert Röttgen a declarat că nu este corect să fie pus sub semnul întrebării planificatul acord de liber-schimb între Uniunea Europeană  şi Statele Unite ale Americii.

În termeni asemănători s-a exprimat şi vicepreşedintele grupului social-democrat din Bundestag, Rolf Mützenich. El a subliniat, pentru Berliner Zeitung,  că SUA rămân, din perspectiva Germaniei, un partener indispensabil pentru politica de securitate internaţională. Totuşi, a adăugat că Statele Unite ale Americii au datoria, în actuala situaţie, să asigure mai multă transparenţă şi să depună eforturi pentru restabilirea încrederii reciproce.
Ca o replică a acestor preocupări, au fost furate aproximativ 16 milioane parole de email. Jurnaliştii se întreabă care a fost motivul pentru care hackerii au spart şi folosit acest foarte numeroase parole. Odată cunoscute motivele, ar putea oferi o imagine mai bună asupra riscurilor şi ar ajuta la prevenirea unor asemenea incidente. „Următoarea treaptă a evoluţiei culturale se află la doar câteva luni distanţă de noi şi va însemna renunţarea la parolele clasice. În locul lor vor apărea noi metode de autentificare, respectiv criptare a tuturor datelor personale. Undeva în lumea aceasta mare, probabil că un puşti de 12 ani, deja lucrează la o nouă invenţie, precum Google, Facebook sau conectarea la Internet fără cablu”
. 
Ucraina - zonă fierbinte a Europei 
Raporturile U.E. - Rusia din perspectiva crizei ucrainene preocupă presa. La Moscova, Kommersant consideră că, pentru a obţine maximum de concesii de la şeful statului, opoziţia radicală de la Kiev ar „primejdui o soluţionare negociată”
 a conflictului între preşedintele Ianukovici şi adversarii săi politici. 
Fostul preşedinte georgian Mihail Saakaşvili a declarat că în Kiev a început „prima revoluţie geopolitică din secolul al XXI-lea”
. Potrivit lui, acesta este un eveniment de amploare supranaţională.

Ziarul slovac Sme analizează situaţia în care se găseşte opoziţia ucraineană. Cotidianul de la Bratislava consideră că reprezentanţii opoziţiei din Ucraina sunt sub o „presiune dublă”. Pe de o parte sunt obligaţi să respingă ofertele concesive ale preşedintelui „pentru a nu-şi pune în pericol credibilitatea”. Pe de altă parte, „amânarea unui compromis paşnic întăreşte opoziţia radicală care e contra lui Ianukovici, dar nu şi în favoarea unei Ucraine democratice”
. 

Publicaţia suedeză Sydsvenskan afirmă că miza conflictului din Ucraina priveşte, esenţialmente, valorile. Ziarul elveţian Neue Zürcher Zeitung se referă, în context, la „tendinţa Germaniei” de a avea o atitudine foarte tolerantă „faţă de Rusia”, manifestată „mai cu seamă după revenirea social-democraţilor la guvernare”. 
Financial Times afirmă că, pentru Vladimir Putin, căruia „îi place să argumenteze că Rusia este o "civilizaţie unică" - distinctă de cea a Europei (...) lupta pentru Ucraina este (...) nu doar o luptă geopolitică sau economică – ci şi una a civilizaţiilor”. Pe cale de consecinţă „evenimentele din Ucraina sunt profund ameninţătoare pentru (...) ideologia preşedintelui Putin şi a cercului său”.

Cotidianul austriac Die Presse se referă explicit la instrumentele de presiune aflate la dispoziţia U.E. pentru a forţa mâna pro-guvernamentalilor ucraineni. Astfel, potrivit ziarului, ar putea „să pronunţe interdicţii de călătorie pentru susţinătorii lui Ianukovici. Şi le-ar putea îngheţa conturile" din vestul Europei. „Cathrine Ashton ar face bine să-i prezinte preşedintelui ucrainean aceste convingătoare unelte de tortură”
. 
Bruxelles-ul întinde permanent mâna Federaţiei Ruse, invitând-o la "dialog". Semestrial, cele două părţi se întâlnesc la o reuniune de vârf, dar "tristul ritual nu a adus niciodată rezultate de luat în seamă". Sigur că ar fi mai simplu dacă Rusia ar putea fi câştigată ca partener de nădejde în cadrul "partneriatului strategic atât de frecvent invocat". Dar aceasta nu funcţionează. Dimpotrivă, „prin şantajul şi ameninţările făcute la adresa Ucrainei, Putin a demonstrat din nou cât valorează în ochii săi democraţia şi dreptul la autodeterminare al unui stat” precizează Die Welt. Catherine Ashton, Înaltul Reprezentant al Uniunii Europene pentru afaceri externe şi politica de securitate, a insistat asupra faptului că „trebuie să i se permită Ucrainei să ia decizii fără a fi supusă “presiunilor”, în timp ce ministrul sloven de Externe, Karl Erjavec, a afirmat că va fi “dificil să se găsească o soluţie fără a deschide un dialog cu Moscova”
.
Vitali Kliciko şi-a exprimat marea îngrijorare legată de situaţia din Ucraina. „Îmi este frică de ceea ce ne aşteaptă în următoarele ore şi zile" - întrucât preşedintele Ianukovici i-a întărit "prin tactica sa de tergiversare şi prin pseudonegocierile pe care le-a purtat, pe cei care vor să reacţioneze în stradă prin violenţă"
. Creşte şi la nivel internaţional teama că lupta pentru putere în Ucraina ar putea avea un deznodământ dramatic. Preşedintele Parlamentului European, Martin Schultz a precizat că Uniunea Europeană are datoria să arate că nu acceptă violenţa, iar în condiţiile în care cele două tabere nu vor ajunge la o înţelegere "nu este exclusă posibilitatea ca UE să blocheze conturi ale liderilor ucraineni şi să restrângă dreptul acestora de a călători în spaţiul comunitar"
.


Badischen Neuesten Nachrichten consideră că liderilor opoziţiei din Ucraina le revine „o parte din răspundere pentru escaladarea violenţelor” întrucât şi-au supraapreciat forţele şi au formulat „revendicări exagerate”. Frankfurter Allgemeine Zeitung este de altă părere. „Preşedintele Ianukovici e de vină pentru escaladarea violenţelor” dar ar fi nerealist să se creadă în eventualitatea materializării unor revendicări de fond întrucât „Ianukovici se mai bucură, încă, de sprijinul unor segmente largi ale populaţiei din estul Ucrainei"
. 

Precizând că „Opoziţia ucraineană boicotează legea amnistiei”, Die Zeit. aminteşte de condiţionarea legii de către preşedintele Ianukovici. Şeful statului ucrainean impusese o limitare, potrivit căreia legea menită să-i elibereze din detenţie pe opozanţi să intre în vigoare diar după evacuarea pieţelor, clădirilor şi străzilor ocupate de demonstranţi. Vitali Kliciko - lider al formaţiunii de opoziţie Udar - a afirmat că legea, astfel condiţionată, nu va aplana tensiunile şi „nu va linişti poporul”
.


Oligarhi influenţi din Ucraina dau semne de nelinişte. Rinat Ahmetov, cel mai bogat om de afaceri din Ucraina, patron al echipei de fotbal Şahtior Doneţk şi susţinător fervent al preşedintelui Ianukovici, a atras atenţia asupra riscului de escaladare a conflictelor. „Economia nu-şi poate reveni câtă vreme sunt ucişi oameni”
 afirmă Rinat Ahmetov într-o scrisoare deschisă. "Ţara se află în pragul războiului civil"
 a avertizat şi Leonid Kravciuk, primul preşedinte al Ucrainei independente. Leonid Kravciuk a apreciat că în Ucraina există, în prezent, o revoltă de masă şi structuri paralele de putere.

Protestatari antiguvernamentali au distrus în Kiev o statuie a lui Lenin - afirmând, ulterior, că simboliza dominaţia rusească asupra Ucrainei, a precizat Gazeta Wyborcza. Manifestanţii strigau sloganuri pro-U.E. „Manifestările de dragoste faţă de Uniunea Europeană sunt suficient de rare în vremurile acestea, deci merită o atenţie specială” iar „UE trebuie să fie la înălţime şi să întruchipeze acest ideal de libertate”  afirmă Le Monde. 

Potrivit Visoki Zamok, unii dintre contestatarii cei mai violenţi ar fi provocatori angajaţi de agenţii guvernamentale „plătiţi cu 250 de dolari pe zi” pentru a provoca haos şi a ataca instituţii publice. Scopul este discreditarea mişcării de protest.

Uniunea Europeană „nici nu poate salva economia ucraineană, nici nu poate răsturna guvernul” de la Kiev. În schimb, nu trebuie să „repete greşeala” făcută de „preşedintele George Bush tatăl” care „în august 1991 (...) din dorinţă de stabilitate, a călătorit la Kiev pentru a le cere ucrainenilor să renunţe la visul lor de independenţă şi să rămână în URSS. Patru luni mai târziu, URSS nu mai exista”
.

Publicaţia De Wolkskant, din Amsterdam, susţine că, din cauza situaţiei sale, pentru Ucraina, este nerealist un statut de membru deplin al Uniunii Europene - opinia fiind valabilă şi pentru Turcia. „UE ar trebui să stabilească un statut de membru cu două niveluri dacă vrea să protejeze totodată stabilitatea geopolitică dinafara frontierelor sale şi sprijinul opiniei publice de dinăuntru”
. 
Într-un text polemic, Izvestia scrie, referitor la Ucraina: „Această ţară cu 45 de milioane de locuitori, scăldată de Marea Neagră, a fost totdeauna o “bucată aleasă”” şi a „stârnit totdeauna poftele Occidentului” care dă „din mâini şi din picioare (…) pentru a aduce Ucraina sub pavilion european”
.

„Ianukovici este, în primul rând, un criminal mărunt, care fură fără a se gândi prea mult la consecințele acțiunilor sale” se afirmă, fără menajamente, în ziarul de limbă engleză publicat la Moscova, Moscow Times. 

El Mundo nu crede în sinceritatea preşedintelui Ianukovici, care pare „gata să dialogheze” dar „nu face decât să intensifice nemulţumirea populaţiei”. Ziarul spaniol mai critică şi vandalismul afişat de unii protestatari şi deplânge simultan inapetenţa pentru compromis a părţilor angrenate în conflict.

De la izbucnirea conflictului, nici un înalt oficial rus nu a vizitat Ucraina. În schimb, preşedintele Vladimir Putin a anunţat că Moscova aşteaptă cu acordarea  împrumutului de 15 miliarde de dolari (aproximativ 11 miliarde de euro) până când la Kiev va fi format un nou guvern. 
Premierul rus Dmitri Medvedev a explicat anunţul lui Vladimir Putin: "Ne respectăm înţelegerile dar trebuie să o facem într-o manieră responsabilă. Şi vom fi în stare să o facem pe deplin responsabil abia când vom înţelege cum arată guvernul, cine va lucra acolo şi ce reguli vor institui"
. 
În acelaşi timp, Rusia s-a declarat împotriva unui amestec extern în chestiunile interne ale Ucrainei. "Kievul este în măsură să găsească şi singur o cale de ieşire din această situaţie. Rusia şi Ucraina sunt două ţări surori şi, bineînţeles, Moscova urmăreşte cu atenţie şi emoţie, uneori chiar cu durere în suflet, ceea ce se petrece la Kiev. Este inacceptabil să ne amestecăm în treburile interne"
 a declarat Dmitri Peskov, purtător de cuvânt al preşedintelui Vladimir Putin.

Imigraţia - între îngrijorare manifestă şi abordare prudentă


În Frankfurter Allgemeine Zeitung, şeful Agenţiei federale pentru Muncă din landul Hessa apreciază că actuala dezbatere aprinsă iscată pe tema liberei circulaţii a forţei de muncă pe teritoriul U.E. e inutilă şi dă drept exemplu experienţa acumulată de la deschiderea pieţei germane a muncii pentru polonezi. Frank Martin aminteşte că aceste discuţii se poartă în acelaşi timp în care, tot în Germania, se caută cu înfrigurare căi de atragere a forţei de lucru calificate. De aceea, opinează Frank Martin, dezbaterea e contraproductivă. În plus, nu crede că Germania se va confrunta cu un val de persoane care vor să "imigreze în sistemele sociale germane", dar admite, în acelaşi timp, că se aşteaptă ca solicitanţii de ajutor social să crească. "Una fără alta nu ar merge"
.

Revista Focus publică un reportaj realizat tocmai într-o localitate din Bazinul Ruhr şi aşa-numitul "bloc problemă"
, în care trăiesc sute de rromi imigranţi. Într-un alt articol, Focus se referă la speranţa oraşelor şi comunelor germane de a primi sprijin, în acest sens, din partea comisiei speciale pe care guvernul federal o constituie la nivel de secretari de stat - sprijin financiar, dar şi măsuri de combatere a abuzului de ajutoare sociale.
Die Zeit aminteşte o declaraţie făcută de ministrul Muncii, Andrea Nahles, care atrage atenţia că problemele care apar în unele oraşe germane "nu sunt deloc noi şi nu au legătură cu dreptul la libera circulaţei a forţei de muncă". Publicaţia îl citează şi pe comisarul european pentru ocuparea forţei de muncă, Laszlo Andor, care avertizează că teama faţă de aşa-numita migraţie a sărăciei este "neîndreptăţită". Die Zeit publică şi un comentariu pe această temă în care avertizează că actuala dezbatere distrage atenţia de la problemele reale, probleme care "au de ce să ne producă teamă", însă nu în legătură cu "pierderea bunăstării", dar cu repartizarea "dreptăţii pe planeta noastră". Eficientă ar putea fi doar o nouă "ordine economică mondială, care să garanteze salarii echitabile pentru oamenii care, în ţările lor de origine, lucrează din greu pentru noi". Ceva poate, totuşi, să facă şi fiecare în parte. "Ne (...) putem lipsi (...) de campanii prin care se provoacă teamă (...) şi de propunerea ca în loc de bun venit cetăţenilor Uniunii Europene sosiţi în Germania, să li se ia amprentele"
.
Publicaţia Schwäbische Zeitung prezintă un interviu cu ministrul german al Dezvoltării, Gerd Müller, care apelează la guvernele ţărilor de originie ale imigranţilor de a îmbunătăţi condiţiile de trai ale oamenilor, în speţă de a folosi în acest scop fondurile puse la dispoziţie de Uniunea Europeană. Principalul motiv al imigraţiei este sărăcia, a subliniat Gerd Müller. 

Die Tageszeitung subliniază că de o "imigrare în sistemele sociale nici nu poate fi vorba" iar "strategia supravieţuirii e determinată pur şi simplu de mizeria endemică reală"; constată că nu s-a prea înţeles "logica sărăciei, nici chiar în estul Europei". Educaţia, spune el, "nu e cheia" rezolvării problemei, aşa cum afirmă, deseori, Comisia, Parlamentul sau Consiliul U.E. Cotidianul precizează că "Educaţia nu este cheia, cel puţin nu acolo de unde provin aşa-numiţii imigranţi ai sărăciei. Pretutindeni în Europa de Est şi Sud-Est, relaţia dintre educaţie şi bunăstare s-a fisurat, acest lucru fiind valabil pentru toţi, nu doar pentru rromi. O întreagă generaţie a fost nevoită să constate că educaţia nu atrage după sine o viaţă mai bună. Tinerii au putut-o vedea la părinţi. Tatăl era inginer, mama profesoară de limba rusă. Astăzi mama câştigă bani făcând curăţenie, iar tatăl a ajuns alcoolic. În schimb, băiatul din vecini, care a abandonat şcoala pentru a se apuca de afaceri dubioase, se plimbă cu un Porsche prin cartier. Abia atunci când se schimbă aceste raporturi, se schimbă şi optica asupra educaţiei"
. Taz pledează cauza aplicării unui tratament uman imigranţilor. 
Aceeaşi opinie este susţinută - cu argumente pragmatice - de cotidianul Kölner Stadt-Anzeiger. Fiecare euro investit în îmbunătăţirea condiţiilor de trai şi de muncă ale imigranţilor este "bine investit, fiindcă este o iluzie să crezi că dacă le îngreunezi viaţa, imigranţii vor părăsi din nou Germania". Politica de marginalizare "nu duce finalmente decât la apariţia unei societăţi paralele, de care mulţi se tem"
.

Este prezentată, critic, posibilitatea ţărilor bogate din Uniunea Europeană de a-şi alege imigranţii, după liberalizarea completă a pieţei muncii, pretextând imigraţia în sistemele sociale. “Deja cu ani în urmă, anumite categorii profesionale - înainte de toate medici şi personal medical - au putut emigra fără probleme. Agenţi de recrutare a forţei calificate de muncă încearcă să atragă viitorii medici deja de pe băncile universitare, în rândul proaspeţilor absolvenţi. Serii întregi de absolvenţi ai facultăţilor de medicină pleacă aproape in corpore în vest. Cei rămaşi acasă sunt nevoiţi să muncească dublu pentru 200 de euro pe lună. România (…) pregăteşte practic medici pentru Germania bogată, care duce lipsă acută de ei. Cu alte cuvinte, medicii să vină în Germania, pacienţii lor, adică românii şi bulgarii, să rămână, în schimb, la ei acasă. Iată cum dreptul la libera circulaţie a forţei de muncă le dă posiblilitatea ţărilor UE bogate să-şi aleagă “stafidele” din potenţialul imigranţilor. Pretinsa imigraţie în sistemele sociale faţă în faţă cu exportul real de medici şi personal medical - pericolul confuziei pândeşte (…)”
.
Der Spiegel subliniază că Germania ar putea profita de pe urma unui val de imigranţi cu studii universitare. Institutul pentru Economia Germană cu sediul la Köln, a realizat un studiu, potrivit căruia 25% dintre imigranţii români şi bulgari dispun de o diplomă universitară, peste media germanilor, de 19%. Aşadar, concluzionează experţii, aceşti imigranţi bine pregătiţi vor putea reduce lipsa de forţă de lucru calificată cu care se confruntă Germania. Berliner Zeitung prezintă un interviu realizat cu şefa grupului parlamentar ecologist din legislativul de land din Berlin, Ramona Pop, originară din România. Aceasta relatează, între altele, experienţa prin care a trecut după stabilirea sa, copil fiind, împreună cu părinţii în Germania. "Cheia pentru o integrare de succes e stăpânirea limbii"
 a afirmat.

Guvernul regional din Renania de Nord-Westfalia a dat publicităţii un raport din care reiese că în acest populat land trăiesc în prezent 77.000 de imigranţi din România şi Bulgaria - 47.000 de cetăţeni români şi 30.000 de bulgari. Cotidianul Kölnische Rundschau precizează că "majoritatea imigranţilor dispun de o bună calificare profesională". 

Cotidianul economic Handelsblatt încearcă să clarifice o serie de chestiuni legate de dreptul la libera circulaţie a forţei de muncă în spaţiul Uniunii Europene şi să răspundă la întrebări care au dat naştere, în ultima vreme, unor dezbateri aprinse la nivel politic şi în presă. "Cetăţenii U.E. din alte state membre nu beneficiază într-o mai mare măsură de ajutoarele sociale decât cetăţenii ţării în care aceştia s-au stabilit"
. Ziarul precizează că, potrivit legislaţiei europene, cetăţenii din Uniunea Europeană au dreptul la liberă criculaţie pe piaţa muncii - nu şi acces implicit la ajutoarele sociale. 

Frankfurter Allgemeine Zeitung subliniază că spaniolii - spre deosebire de britanici sau de germani - nu au intrat în panică de teamă că ţara lor ar putea să fie luată cu asalt de români şi bulgari. În Spania există aproape un milion de români. Cei mai mulţi dintre aceştia, precizează Frankfurter Allgemeine Zeitung, sunt bine pregătiţi, au studii universitare şi s-au integrat perfect. Odată cu accentuarea crizei economice şi financiare din Spania situaţia s-a schimbat, spaniolii pornind în căutare de lucru. "Nu fără autoironie, comentatorii spanioli, atrag atenţia că, în ultimele 12 luni, în Marea Britanie, au solicitat ajutoare sociale aproximativ 50.000 de spanioli, faţă de doar 18.000 de români. „Invazia din Est” are loc mai degrabă dinspre Sud"
.


Preşedintele Germaniei, Joachim Gauck, a comentat amplu problema imigraţiei şi a îndemnat la atitudine deschisă şi ponderată. "E greşit şi periculos pentru pacea internă dacă se sugerează că imigranţii dăunează acestei ţări, că ne iau locurile de muncă sau că periclitează sistemul social"
. În dezbaterile pe tema imigraţiei, declanşate în contextul deschiderii pieţei muncii pentru cetăţenii U.E., români şi bulgari, atrage atenţia Joachim Gauck, ar fi corect să li se explice oamenilor, cât se poate de clar, că imigraţia e benefică pentru Germania "nu numai pentru că frânează procesul de îmbătrânire al societăţii noastre, nu numai pentru că ne ajută să ne păstrăm un anumit standard de viaţă şi să ne asigurăm viitorul, dar şi pentru că ne oferă diversitate culturală. În ciuda problemelor pe care le implică, diversitatea culturală reprezintă o îmbogăţire"
. 


Joachim Gauck a îndemnat la toleranţă şi deschidere şi faţă de refugiaţi. "Există multe motive pentru care refugiaţii au ales să îşi părăsească ţara natală. Războiul, foametea şi prigoana la care sunt supuşi sunt câteva dintre aceste motive (...)Să nu ne împietrim inima, spunând că nu-i putem prelua pe toţi cei care vin la noi ". Preşedintele Gauck a reamintit, în alocuţiunea sa de Crăciun, că prigoana şi expulzarea nu sunt lucruri străine nici germanilor, care " după Al Doilea Război Mondial, expulzaţi şi refugiaţi au fost nevoiţi să îşi caute o nouă patrie". Pledând cauza refugiaţilor, Joachim Gauck a accentuat că "aceştia nu doresc să trăiască în huzur. (...) Oamenii vor doar să scape de prigoană şi sărăcie şi caută rostul unei vieţi împlinite".  "Ne gândim în acest moment la destinul înfricoşător al familiilor din Siria, la cei disperaţi, care traversează marea în încearcarea lor de a ajunge în Europa. Ne gândim, de asemenea, la oamenii care vin la noi pentru că simt că aici găsesc libertatea, drepturile şi siguranţa, care le-au fost interzise în ţările lor"
 a mai spus Joachim Gauck.

Süddeutsche Zeitung precizează, critic, legat de puternicele îngrijorări generate de liberalizarea pieţei muncii în U.E. că "graniţele deschise nu mai sunt, dintr-o dată, percepute ca o mare cucerire, ci ca o invitaţie spre fenomene nedorite şi imigranţi nedoriţi. (...) Chiar dacă ar fi convenabil pentru Germania să-i vină pe teritoriu doar îngrijitorii de bătrâni de care are nevoie din Europa de Sud-Est, sau alţi lucrători tocmai de trebuinţă, acest lucru nu este posibil." Libera circulaţie "nu are, de altfel, nimic cu mărinimia". Libera circulaţie - nu doar a mărfurilor, prestărilor de servicii şi capitalului, dar şi a cetăţenilor - constituie un fundament al U.E. Românii şi bulgarii care caută de lucru în Germania sau Marea Britanie sunt cetăţeni ai U.E. care nu fac decât "să reclame un drept al lor fundamental"
. De altfel, dreptul de liberă alegere a unui sistem de protecţie socială care să fie abuzat nu există pentru nimeni. Uniunea Europeană are reguli menite să împiedice astfel de tentative.
Silvio Berlusconi - o posibilă nouă şansă 

„Alegerile europene îi vor putea oferi lui Silvio Berlusconi o scăpare neaşteptată de neplăcerile din ţara sa”
. Fostul premier ar putea candida pentru un loc în Parlamentul European, ceea ce i-ar permite să ocolească interdicţia de a participa la viaţa politică din Italia decisă în urma condamnării sale pentru evaziune fiscală. 

Perspectiva a apărut în pofida faptului că  Berlusconi este considerat „arhitectul unei serii de fraude foarte complexe, realizate de compania sa de televiziune Mediaset, conform documentelor publicate de către Înalta Curte. (...) Escrocheria, care implica supraevaluarea plăţii redevenţelor pentru serialele de televiziune şi sustragerea sumelor excedentare pentru a fi ascunse în conturi off-shore, i-a cauzat miliardarului un an de închisoare şi interdicţia de a deţine funcţii publice”
.
Iane Ianev, preşedinte al partidului conservator bulgar RZS (Ordine, Lege, Justitie) i-a propus un loc pe listele sale. “Aici, el este foarte popular, va câştiga cu siguranţă”, a declarat Iane Ianev adăugând că Il Cavaliere ar fi “un excelent apărător al intereselor bulgare la Bruxelles”
. Dacă este ales, Silvio Berlusconi ar putea să beneficieze din nou de imunitatea parlamentară pierdută odată cu mandatul din Senatul italian. 

 La Repubblica precizează că, în cazul lui Silvio Berlusconi este vorba de o „pretinsă cădere întrucât, după retragerea mandatului de senator, berlusconismul va continua”. Forza Italia va avea, în continuare, două arme redutabile: un aparat mediatic puternic şi mijloace financiare substanţiale. „Berlusconi dispune în continuare (...) de puterea sa economică şi mediatică. (...) Berlusconi (...) luptă pentru supravieţuirea sa politică şi pentru cea a partidului Forza Italia (...)"partidul personal" al lui Berlusconi a dat totdeauna cele mai bune rezultate în legislative. Iată de ce a transformat viaţa politică într-o campanie electorală permanentă”
.
“Situaţia care s-a creat în Italia prezintă o perspectivă paradoxală”, comentează Il Foglio. “De fapt, principalii trei lideri politici (sau potenţiali lideri politici) - Beppe Grillo, Matteo Renzi şi acum Silvio Berlusconi - sunt în afara Parlamentului”
. Potrivit cotidianului italian, cei trei sunt personalităţile cele mai populare în rândul alegătorilor, în principal pentru că resping austeritatea impusă de Uniunea Europeană, o linie politică respectată de Executivul de la Roma.

Ideea este împărtăşită şi de Il Giornale care l-a acuzat pe premierul Enrico Letta de a fi provocat cu impozitele lui „căderea guvernului”. Potrivit cotidianului “după persecutarea lui Berlusconi urmează majorarea bruscă a taxelor”.”Cei care doresc mai multe impozite sunt incompatibili cu Forza Italia, noul-vechi partid al lui Berlusconi”
. 

Ziarul Il Giornale, deţinut de familia Berlusconi, le transmite un avertisment adversarilor fostului premier italian. Aceştia nu ar trebui „să-şi facă iluzii” că excluderea din Senat „îl poate împiedica pe Silvio Berlusconi să fie liderul politic a milioane de italieni care speră în continuare la un stat liber şi liberal. (…) Nimeni nu trebuie să-şi facă iluzii că de dragul stabilităţii putem renunţa la valorile noastre sacre. Nu poate exista stabilitate fără eficienţă fiscală, fără libertate şi dreptate. (…) Iar Berlusconi trebuie să înţeleagă că aceasta este doar o situaţie trecătoare. Va fi o perioadă dură, dar oamenii lui nu-l vor lăsa singur. Acest lucru este sigur”
. 

Dilemă normativă


De cine este obligată Elveţia să asculte? De Organizaţia Naţiunilor Unite şi de listele ei negre? Sau de verdictele CEDO? se întreabă ziarul elveţian Neue Zürcher Zeitung. Consiliul de Securitate ONU a întocmit la un moment dat liste negre conţinând între altele numele unui important poliţist politic irakian, şef al departamentului financiar al serviciilor secrete ale lui Saddam Hussein. Contul lui bancar elveţian fusese îngheţat în baza acestei liste, evocate şi de judecătorii din confederaţie ca temei al refuzului lor de a-i studia în detaliu plângerea contra punerii sub sechestru a averii sale. Or, potrivit Curţii Europene a Drepturilor Omului, judecătorii elveţieni au greşit. Fiindcă, deşi Elveţia „era obligată să aplice orbeşte rezoluţiile organizaţiei mondiale”
, nu acelaşi lucru se poate afirma despre judecătorii însărcinaţi să respecte deopotrivă legile naţionale şi drepturile omului, inclusiv ale celor trecuţi pe listele negre ale ONU. Ca atare, porivit CEDO, tribunalul naţional căruia i se adresase fostul poliţist politic ar fi trebuit să investigheze sancţiunile impuse lui, ca persoană. Verdictul CEDO nu e încă definitiv, iar conflictul dintre dreptul internaţional şi drepturile omului e departe de a fi fost rezolvat.

 O intensă controversă a izbucnit la Budapesta şi în restul ţării „cu privire la rolul statului maghiar în timpul Holocaustului”, după cum semnalează cotidianul. „Janos Ader a devenit primul preşedinte al Ungariei care a asumat rolul statului maghiar în Holocaust”. La 70 de ani de la invazia germană şi începutul deportărilor la Auschwitz, Janos Ader „a admis că autorităţile maghiare au colaborat cu naziştii. Tragedia deportării şi asasinării evreilor e durerea şi paguba irecuperabilă a naţiunii, a mai spus şeful statului maghiar. Iar ambasadorul Ungariei la ONU şi-a cerut iertare pentru participarea Ungariei la genocid. Or, proiectatul monument de la Budapesta în memoria victimelor nazismului prezintă Ungaria ca şi cum ar fi fost exclusiv victima lui Hitler”
.
Se ştie că, deşi antisemit, liderul ţării, Horthy, refuzase deportarea evreilor maghiari. După ce a realizat că se apropie inexorabil înfrângerea Celui de-al Treilea Reich, Horthy a început să negocieze în secret cu forţele coaliţiei antinaziste. În reacţie, Hitler a hotărât să procedeze la ocuparea Ungariei aliate. În urma intrării în ţară a trupelor germane, în martie 1944, autorităţile maghiare au căzut pradă unei veritabile „furori a deportărilor de evrei”, ceea ce s-a soldat cu urmări catastrofale. Trupele germane au fost primite, în Ungaria, de-a dreptul „călduros, ba chiar frenetic”, după cum precizează istoricul maghiar Krisztian Ungvary, citat de Neue Zürcher Zeitung.
Cu toate acestea, nu puţini insistă că Ungaria n-ar fi avut vreo vină în Holocaust fiindcă şi-ar fi pierdut suveranitatea în martie 1944 (deşi în Ungaria au trecut la conducere fasciştii maghiari din Partidul Crucile cu Săgeţi). În proaspăt revizuita  constituţie maghiară se afirmă că statul maghiar ar fi încetat să existe între martie 1944 şi răsturnarea regimului comunist în 1990.  În acest spirit  - promovat, potrivit Neue Zürcher Zeitung, şi de Fidesz - s-a creat şi proiectul monumentului „autodisculpării naţionale”
, care prezintă Ungaria exclusiv ca o victimă a nazismului. 

